ماڵ و سەروەتی ئەو ١٥ زانکۆیە چی بەسەرهات کە دەستیان بەسەردا گیرا؟ – بزاڤی خزمەت\nلە سەردەمی ڕاگەیاندنی باری نائاساییدا لە دوای هەوڵی کودەتا شکستخواردووەکەی ١٥ی تەموزەوە، لە یەکەم بڕیاری سەردەمی باری نایاساییدا ١٥ زانکۆی تایبەت داخران. دەستگیرا بەسەر هەموو ماڵ و سەروەت و سامانی زانکۆکەدا. زەوی، باڵەخانە، کەلوپەلی پەروەردەییەکان، مۆبیلیاکان، کۆمپوتەر و ئامێرەکان، ئەو ئامێرە تەندرووستیە ناوازانەی لە نەخۆشخانەکاندا هەبوون، هەموو ئەوانە چییان بەسەر هات؟ هەموو ئەو شتانە لە لایەن کێوە و چۆن بەکارهێنرا و هەتا ئێستا چۆن بەکاردەهێنرێت؟ کاتێک دەستمان کرد بە لێکۆڵینەوە لەو بابەتە کۆمەڵێک زانیاری سەرسوڕهێنمان دۆزییەوە.\nلە بەرواری ٣ی ئابی ٢٠١٦ دەزگای خوێندنی باڵا نوسراوێکی ئاراستەی زانکۆکان کرد و پێی ڕاگەیاندن کە تەواوی ئەو زانکۆ تایبەتییانەی داخراون ماڵ و سەروەت و سامانیان دەخرێتە سەر وەزارەتی دارایی و لە لایەن دەزگای خوێندنی باڵاوە خوێندکارانی ئەو زانکۆیانە لە ماوەیەکی دیاریکراودا دەگوازرێنەوە بۆ زانکۆکانی دیکە.\nلە ڕاگەیەندراوەکەی بەرپرسانی دەزگای خوێندنی باڵادا بانگەشەی ئەوە دەکرا کە بە مەبەستی چارەسەرکردنی کیشەی شوێن بۆ ئەو زانکۆیانەی خوێندکاری زانکۆ داخراوەکانیان لەخۆدەگرت باڵەخانەی ئەو زانکۆ داخراوانە خراونەتە سەر زانکۆکانی دیکە. بەڵام لە ڕاستیدا زۆرێک لەو باڵەخانانە چەند ساڵێکە بەکارنەهێنراون. جگە لەوە کەلوپەل و پێداویستییەکانی ناو زانکۆ داخراوەکان بەسەر زانکۆکانی دیکەدا دابەشکراون.\nتەنها دیوارەکان ماونەتەوە\nتەنانەت بە پێی ئەو زانیارییانەی دەستکەوتووە، شەڕ لە نێوان ئەو زانکۆیانەدا ڕوویداوە لەسەر دابەشکردنی ئەو کەلوپەل و پێداویستییانە لە نێوان خۆیاندا. کاتێک جیاوازی و دووبەرەکی درووست بوو، ڕەهەندی ڕەزالەتی ئەو دابەشکارییە خرایە پیش چاوی هەمووان. یەکێک لەوانە لە کاتی داخستنی زانکۆی جانیک باشاری لە شاری سامسون و دامەزراندنی زانکۆی سامسون لە جێگەی ئەو، ئاشکرا بوو. کەمپی زانکۆی جانیک باشاری تەرخان کرا بۆ زانکۆی سامسون کە لە بەرواری ١٨ی ئایاری ٢٠١٨ کرایەوە. تەواوی کەلوپەل و ماڵ و موڵکی زانکۆ داخراوەکەش خرایە سەر زانکۆی سامسون کە لە ساڵی ٢٠١٩ بۆ ٢٠٢٠ خوێندکار وەردەگرێت. بەڵام بەرپرسانی زانکۆی سامسون کە لە لایەن حکومەتەوە لە کەمپی زانکۆ داخراوەکە دانراون، بۆیان دەرکەوت لە لایەن زانکۆی ١٩ی ئایارەوە تەواوی کەلوپەل و پێداویستییەکانی ناو زانکۆکە تەخشان و پەخشان کراوە.\nئەو بەرپرسانەی زانکۆکە کە ڕووبەڕووی باڵەخانەیەکی خاڵی ببوونەوە، هەستیان بەوە کرد کە تەواوی کەلوپەل و پێداویستییەکان لە لایەن زانکۆی ١٩ی ئایارەوە تاڵانکراوە. تەواوی کەلوپەلی خوێندن، کۆمپیوتەر، ئامێرە ئەلیکرۆنییەکان، کتێبی ناو کتێبخانەکان، مێز و کورسی ناو پۆلەکان، سەکۆ و کورسی هۆڵی سینەما و شانۆکان، تەنانەت سپلێتی ناو ژوورەکانیش لە لایەن زانکۆی ١٩ی ئایارەوە لێکرابووەوە تاڵانکرابوو.\nزانکۆی گێدیزیان وێران کردووە\nدوای ئەوەی زانکۆی گێدیز لە ئیزمیر دەستی بەسەرداگیرا و لە شوێنی ئەو زانکۆی باکرچای بنیادنرا، بە گوێرەی وتەکانی ئەو سەرۆکی زانکۆیەی لە لایەن حکومەتەوە بۆ ئەو زانکۆ نوێیە دیاری کراوە، ئەو زانکۆی گێدیزەی بە هەوڵ و فیداکاری ئێجگار زۆری خێرخوازان درووست کرابوو، لە ئێستادا بە تەواوی وێران کراوە.\nسەرۆکی زانکۆ بەم شێوەیە باس لەوە دەکات کە لە دوای داخستنییەوە کەمپی ئەو زانکۆیە بە هیچ شێوەیەک بەکارنەهاتووە: “ئێمە باڵەخانەیەکی تەواوکراو و بێ کەموکوڕی سەرلەنوێ بۆ خوێندن ئامادە دەکەینەوە. بەڵام ئەم باڵەخانەیە لە ماوەی دوو ساڵی ڕابردوودا بە هیچ شێوەیەک هیچ کەسێکی تێدا نەبووە، لەبەر ئەوە کۆمەڵێک کێشەی هەیە. ئێمە لە ماوەی سێ مانگ بۆ سێ مانگ و نیودا بە خێرایی پێداویستییە بنەڕەتیەکانمان دابین کرد و باڵەخانەکەمان نۆژەن کردەوە”.\nهەواڵی چەواشەکاری دەربارەی تاڵانکردنی زانکۆکان\nلە کاتێکدا دەستبەسەر زانکۆکاندا دەگیرێت و کەلوپەلەکانی تاڵان دەکرێت، میدیاکانی سەر بە دەسەلاتیش بە بێ ئیش دانانیشن. لە ڕێگەی هەواڵە درۆ و چەواشەکارییەکانیانەوە هەوڵ دەدەن تاڵانکردنی زانکۆکان بە شتێکی ئاسایی پیشان بدەن. یەکێک لەو هەواڵە درۆ و دژبەیەکانە دەربارەی زانکۆی زیرڤە بوو لە شاری گازی عەنتێب، کە دوای دەستبەسەرداگرتنی زانکۆکە خرایە سەر زانکۆی گازی عەنتێب.\nسەرۆکی زانکۆی گازی عەنتێب لە هەواڵێکدا بۆ دەزگا میدیاییەکانی سەر بە دەسەڵات بانگەشەی ئەوەی کرد کە شوێنێکی تەقەکردنی نهێنی لەناو زانکۆکەدا هەبووە. بەڵام ئەوە شتێکی ڕوونە کە ئەو شوێنی تەقەکردنە ماوەی چەندین ساڵە لەو شوێنەدایە و بە تەواوی لەگەڵ هەموو یاساکاندا دەگونجێت و وەک بەشێک لە ناساندنی زانکۆکە و سیمبۆلێکی زانکۆکە تەماشا دەکرا. دواتر سەرۆکی زانکۆ لە ڕوونکردنەوەیدا لە بەردەم داواکاری گشتیدا هەوڵی دەدا ئەو ڕەزالەتەی بشارێتەوە.\nبە هۆی ڕووداوێکەوە چۆنێتی پاراستنی نووسراو گرێبەست و مامەڵە فەرمییەکانی خوێندکارانی زانکۆکە لە لایەن ئەو کارمەندانەی لەو زانکۆیە دانراون ئاشکرابوو. ئەو کارمەندانەی لە لایەن حکومەتەوە لەو زانکۆیانە دانرابوون، بە ئارەزووی خۆیان هەموو نووسراو مامەڵە فەرمییەکانی زانکۆکەیان بە ناو زانکۆدا بڵاوکردەوە و فڕێیان دەدا، خوێندکارانی زانکۆکەش بۆ ئەوەی بتوانن مامەڵەکانیان بدۆزنەوە و بتوانن لە زانکۆیەکی دیکە وەربگیرێن ناچاربوون لەسەر زەوییەکە بە دوای مامەڵەکانی خۆیاندا بگەڕێن.\n97 جار بینراوە 1 جار ئەمرۆ بینراوە\nلە زیندان لەگەڵ مەریەمدا کەسێکی خۆشەویستی لەدەستدا


"لە هه‌ڵه‌بجه وشكه‌ساڵی هه‌ڕه‌شه‌یه"\nTHU, 20 JAN 2022 23:55 Erbil, GMT +3\nSUN, 6 JUN 2021 15:56 | KDP.info\nهه‌ڵه‌بجه - KDP.info - به‌ڕێوه‌به‌رانی گه‌شتوگوزار و ئاو و كشتوكاڵی هه‌ڵه‌بجه باس له مه‌ترسیی وشكه‌ساڵی ده‌كه‌ن له‌سه‌ر دابینكردنی ئاوی خواردن و ئاو بۆ باخ و ناوچه گه‌شتیارییه‌كان و باخ و ئاژه‌ڵه‌كان و، بەڕێوەبەرایەتییەکە به‌رنامه و پلانی خۆی ئاشكرا ده‌كات بۆ كه‌مكردنه‌وه‌ی كاریگه‌ریی وشكه‌ساڵی.\nئه‌له‌ند تۆفیق محه‌مه‌د، به‌ڕێوه‌به‌ری ئاوی پارێزگای هه‌ڵه‌بجه، به ماڵپه‌ڕی فه‌رمیی پارتی دیموكراتی كوردستانی ڕاگه‌یاند: "بەهۆی كه‌مبوونه‌وه‌ی ڕێژه‌ی ئاو له به‌نداوی ده‌ربه‌ندیخان پڕۆژه‌ی ئاوی هه‌ڵه‌بجه مه‌ترسیی له‌سه‌ره، ئیتێنگی خواره‌وه‌ی پڕۆژه‌كه له بنی به‌حره‌كه قوڕ و لیته گرتوویه‌تی، له هه‌وڵی ئه‌وه‌داین ئه‌و كێشه‌یه چاره‌سه‌ر بكه‌ین."\nله‌باره‌ی ئه‌وه‌ی ئایا ئێستا كێشه له به‌رهه‌مهێنانی ئاو دروست بووه به‌هۆی وشكه‌ساڵی و گرتنه‌وه‌ی ئاو له‌لایه‌ن ئێرانه‌وه، ده‌ڵێت: "تاكوو ئێستا كێشه دروست نه‌بووه و پڕۆژه‌ی ئاو له ئیتێكی ناوه‌ڕاست ئاو وه‌رده‌گرێت، ئێستا له هه‌وڵی ئه‌وه‌داین له به‌رده‌وامی دابه‌زینی ئاو ئیتێكی خواره‌وه ئاماده بكرێت بۆ ئه‌وه‌ی تووشی قه‌یرانی ئاو نه‌بین."\nگوتیشی: "له‌گه‌ڵ زۆربه‌ی مامۆستایانی ئایینی كۆبوونه‌وه‌یه‌كمان كرد، باسمان له‌وه كرد به‌فیڕۆدانی ئاو تاوانه پێوه‌ری ئاو داندراوه بۆ كۆنتڕۆڵكردنی به‌فیڕۆدانی ئاو، هۆشداری ده‌ده‌ین له به‌فیڕۆدانی ئاو، چونكه به‌رده‌وام ئاستی به‌رهه‌مهێنانی ئاوی خواردنه‌وه كه‌م ده‌بێته‌وه و بیره‌كان به‌ره‌و وشكبوون ده‌چن."\nغه‌ریب ئه‌حمه‌د، به‌ڕێوه‌به‌ری گه‌شتوگوزاری هه‌ڵه‌بجه‌ش به ماڵپه‌ڕی فه‌رمیی پارتی دیموكراتی كوردستانی ڕاگه‌یاند: "لە ناوچه گه‌شتیارییه‌كانی سنووری پارێزگای هه‌ڵه‌بجه ئاستی ئاوی تاڤگه‌كان به‌ته‌واوه‌تی كه‌م بووه‌ته‌وه، ئه‌وه‌ش وای كردووه ڕێژه‌ی سه‌ردانی گه‌شتیار كه‌م بكات."\nئاماژه‌ی به‌وه كرد: "سه‌یرانگای ئاوێسه‌ر له ته‌وێڵه به‌ته‌واوه‌تی ئاوەکەی وشكی كردووه، ئێستا له هه‌وڵی ئه‌وه‌داین له‌گه‌ڵ جووتیاران كه‌مێك ئا‌و بگێڕینه‌وه بۆ ئه‌و سه‌یرانگایه تاكوو گه‌شتیاری به‌ته‌واوه‌تی لێ نه‌تۆرێت، هه‌رچی ناوچه‌ی گه‌شتیاریی ئه‌حمه‌د ئاواشه ئاوه‌كه‌ی ئه‌وه‌نده كه‌م بووه‌ته‌وه له سه‌رچاوه‌كه‌وه تاكوو بنی په‌ڵگ ئاوی تێدا نه‌ماوه، بۆیه چاره‌سه‌رێك دۆزیومانه‌ته‌وه ئه‌وه‌یه، ئاوی ئەو دووكانداران ده‌بڕین كه بۆ جوانكاری به‌كاری ده‌هێنن تاكوو بتوانین له‌م وه‌رزه پارێزگاری له هاتنی گه‌شتیاران بكه‌ین بۆ سه‌یرانگاكه".\nگوتیشی: "هه‌رچی سه‌یرانگای چاوگه ئه‌ویش دووچاری كه‌مئاوی بووه‌ته‌وه، مه‌ترسی له‌سه‌ری هه‌یه، ڕێژه‌ی گه‌شتیار زۆر كه‌می كردووه بۆ ناوچه گه‌شتیارییه‌كانمان، بوونی ئاوی زۆر و سه‌وزایی له ناوچه گه‌شتیارییه‌كان كاریگه‌ری ده‌بێت له‌سه‌ر ڕاكێشانی گه‌شتیار، سه‌رباری كه‌مبوونه‌وه‌ی ئاو 25 هه‌زار ڕۆژانه گه‌شتیار ڕوو له ناوچه گه‌شتیارییه‌كان ده‌كات، به‌تایبه‌ت ڕۆژانی پشوو و هه‌ینی".\nستار مه‌حموود، به‌ڕێوه‌به‌ری گشتیی كشتوكاڵی هه‌ڵه‌بجه ئاماژه بۆ ئه‌وه ده‌كات: "ڕاپۆرتێكمان ئاماده كرد و به سێ زۆن دابه‌شمان كردووه و داومانه به وه‌زاره‌تی خۆمان، به‌ڵام تاكوو ئێستا هیچ پاره‌یه‌ك ته‌رخان نه‌كراوه بۆ ئه‌وه‌ی كار بكرێت له‌سه‌ر كاریگه‌ریی وشكه‌ساڵی له‌سه‌ر باخدار و ئاژه‌ڵدا و گوندنشینان، وشكه‌ساڵی به شێوه‌یه‌كی ڕێژه‌ی لێكه‌وته‌كانی له سنووری هه‌ڵه‌بجه ده‌ركه‌وتووه، له سنووری 50 گوند وشكه‌ساڵی به شێوه‌یه‌كی كاریگه‌ر هه‌یه، سه‌رچاوه ئاوییه‌كان، یان كه‌م بووه‌ته‌وه، یان به‌ته‌واوی وشك بووه."\nگوتیشی: "به چه‌ند ئاڕاسته‌یه‌ك كارمان له‌سه‌ر وشكه‌ساڵی كردووه كاریگه‌رییه‌كه‌ی كه‌م بكه‌ینه‌وه، نزیكه‌ی 12 هه‌زار دۆنم باخ له هه‌ڵه‌بجه هه‌یه، سه‌رچاوه‌ی ژیانی باخدارانه، به چه‌ند ڕێگه‌یه‌ك به‌رنامه‌مان هه‌یه باخه‌كان له وشكبوون بپارێزین، بۆ به‌شێكیان به بۆڕی ئاو ببرێت بۆ باخه‌كان و به‌شێكیشیان بیریان بۆ لێ بدرێت و سوود له ئاوی ژێرزه‌وی وه‌ربگرین، لیژنه‌یه‌ك دروست كراوه بۆ ئه‌وه‌ی ئه‌و شوێنانه‌ی پێویستی به بیر هه‌یه كۆمه‌ڵێك خاوه‌ن باخ ڕێك بكه‌ون مۆڵه‌تی بیر لێدانیان پێ ده‌درێت."


ڕەوشی ژن لە بواری یاسایدا لەناو ئێراندا\nئێمە بە سەردەمێکدا تێپەڕ دەبین کە هەر شتێك لەناو گۆڕانکاریدا، تەواوی سیستەمەکانی کە بە بیری پیاوسالاری و دەسەڵاتداری ئاوەدانکرابوو یەك بە یەك هەڵدەوەشێنرێنەوە، چونکە ئەم سیستەمانە لە دژی کۆمەڵگا و مرۆڤایەتی لەوە زیاتر نەیان دەتوانی لەبەرامبەر چاند و کلتوری دێرینی کۆمەڵگا بەرخودانی بکەن، لەبەر ئەوەی ئەم سیستەمانە بە دەستی ئازادیخوازان بگۆڕدرێت،\nكێشەی زمانی کوردی لەناو دەوڵەت نەتەوەی ئێراندا\nلەهەر کۆمەڵگایەكدا گەنجان داهاتووی کۆمەڵگاکەیان دیاری دەکەن، کۆمەڵگا دەتوانێت بە ڕێگەی گەنجەکانیەوە ئازاد و سەرکەوتوو بێت وە لەهەمان کاتدا بەپێچەوانەوەش دەبێت. بێگومان کە کۆمەڵگاێکی ئازاد بە تاکی ئازاد درووستدەبێت، بۆ ئەوەی تاکی ئازاد پێشبکەوێت و خزمەتی کۆمەڵگا و چاندی خۆی بکات بێ گومان پەروەردە ڕۆڵی گرنگی هەیە، چونکە هەر بەم پەروەردەیەوە چاند و مێژووی خۆی دەناسێت.\nئێران زیندانێکی گه‌وره‌یه بۆ ژنان


له‌لایه‌ن: محەمەد ڕزگار - به‌روار: 2021-01-07-11:54:00 - کۆدی بابەت: 1150\nئامادەكاری بۆ سكپڕی لە ئافرەتاندا\nموبڕشتی لە ئافرەتاندا کە پێشی دەگوترێت (هێرسۆتیسم) ئەوەیەکە زیادبوونێکی بەدەر لە پێویست مووی لەش لەسەر لاشە دەڕوێت ئەمەش لەکاتی (مراهەقە) وە دەست پێ دەکات و بۆ ماوەی چەند ساڵێک بەرەو پێش چوون بەخۆیەوە دەبینرێت هەندێ جار لەگەڵ ئەم بڕشتی مووەدا زیپکەی عازەبەش دەردەکەوێت وە لەکاتی بێ نوێژیدا خوێنێکی زۆریان دەبێت . لە خانماندا بڕشتی موو دەتوانرێت هۆکاری بوونی چەند هۆرمۆنێک و بۆنی ناتەواوی بێت لەم هۆرمۆنانەدا ڕووانی موو لە خانماندا لەو شوێنانەی کەبۆ پیاوان شتێکی ئاساییە وەک :دەم و چاو ، سنگ ، خواروی سک ، کەمەر ، بەشی ناوەوەی ڕانەکان ، دوو جۆر ڕووانی موو هەیە بە خانماندا\n١- پێ دەگوترێت(ویلۆس) (مووی زۆر پڕ)\nگۆری یەکەمیان مووی ورد و ناسک و زۆر زەریف بچووک و بێ ڕەنگن کە زۆربەی بەشەکانی لەش دادەپۆشن بەڵام جۆری دووەم مووگەلێکی درێژ ڕەق ڕەنگی جۆربەحۆر بەپێی شوێنی ڕووانەکەی بەڕژاندنی هۆرمۆنی ئەندرۆجین کە هۆرمۆنێکی پیاوانەیە لە پەیوەندیدان بەتایبەتی لە کاتی باڵق بووندا هۆرمۆنەکانی ئەندرۆجین بەتایبەت جۆری (تستۆسترۆن) هەڵگری سیفاتی پیاوانەن لە ئافرەتاندا بەڵام کەمێتیە لە ئافرەتاندا.\nکاتێکیش بەهۆی ناتەواوی هۆرمۆن زۆردەبن ئەوا سیفاتی پیاوانە لە ئافرەتاندا دەردەکەوێت وەدەبێتە هۆی پڕ مووی بەربڵاوترین هۆکاری بوونی هۆڕمۆنی پیاوانە لە ئافرەتاندا بریتییە لە نەخۆشی منداڵدان ئەویش بەوە دەبێت کە منداڵدان کیسە دروست دەکات . بەکارهێنانی جۆرە دەرمانێک وەک: (سیکلۆسپۆرین ، متیراپۆن) دەتوانرێت هۆی ڕووانی مووی زۆریش ببێت بەکارهێنانی کرێمی کۆرتۆن دەبێتە هۆی ڕووانی موو . خێزانیش هەیە کەهەر لە بۆماوەییەوە بەبێ ئەوەی هیچ ناتەواویەکی هۆرمۆنیان هەبێت موویان بە بڕشتە . هەرچەندە ئەم نەخۆشیە دەرمان ناکرێت بەڵام دەتوانرێت ئەم خاڵانە بەکاربێنرێت بۆ لابردنی\n١- هەڵگرتن : دەتوانرێت بەتاشین سوود وەرگرتن لەموو لابەر ئەم مووانە بۆماوەیەکی دیاری کراو لاببرێت . تاشینی موو بەپێچەوانی بیرکردنەوەی خەڵک کە دەڵێن بە تاشین موو زیاد دەبێت بەڵکو هیچ کارێک ناکاتە سەر ئەم بڕشت یاخود زیادبوونی مووە . وەدەتوانرێت بۆ هەمیشە لاببرێت بەهۆی لێزەرەوە ئەم کارەش دەبێت لەرێگەی کەسی شارەزا و پسپۆڕەوە بێت .\n٢- بەخواردنی حەبی مەنع : خواردنی ئەم جۆرە حەبە دەتوانرێت ببێتەهۆی نەڕشتنی ئەم جۆرە هۆرمۆنەی سیفاتی پیاوانە پاش (٦) مانگ دەتوانرێت هۆکارێکی بەرچاوی ببێت لەکەم کردنەوەی مووە .\n٣- سوود وەرگرتن لەدەرمانی دژە هۆرمۆنی پیاوانە(ئەنتی ئەندرۆجین).\n٤- دابەزاندی کێش : لەکاتێکدا کە کەسێک دووچاری ئەم بڕشتەیە بووە وەئەگەر قەڵەو بوو دەبێت خۆی دابەزێنێت بۆ ئەوەی یارمەتی بدات بۆ کەم کردنەوەی.\nبابه‌ته په‌یوه‌ندیداره‌كان به : موبڕشتی لە ئافرەتاندا\nسێیەكی یەكەمی سكپڕی لە ئافرەتاندا\nبابه‌تی دیكه له‌سه‌ر تەندرووستی ئافرەتان\nسێ هۆکار وادەکات ژنان نەکەونە سووڕی مانگانەوە


حەنبەلی - ویکیپیدیا، ئینسایکڵۆپیدیای ئازاد\nلقێکی سوننە مەزهەبەکان\nئەم وتارە سەبارەت بە مەزهەبی حەنبەلی نووسراوە. بۆ بینینی وتارە هاوشێوەکان بڕوانە حەنبەلی (ڕوونکردنەوە).\nپایەکانی ئیسلام · پایەکانی باوەڕ\nپێشینەکان · فەرموودەی پێغەمبەر\nعومەری کوڕی خەتاب\nعوسمانی کوڕی عەفان\nحەنبەلی • حەنەفی • شافعی • مالیکی • زاهیری\nحەنبەلی یەکێکی تر لە چوار مەزهەبە سەرکییەکەی سوننە و ئەگەڕێتەوە بۆ پێشەوا ئەحمەدی کوڕی حەنبەل کە ساڵانی ١٦٤ک بۆ ٢٤١ک ژیاوە.\n١ بنەماکانی مەزهەبەکەی\n٢ سەرچاوەی مەزهەبەکە\n٣ ناودارترین قوتابیەکانی\n٤ گرنگترین دانراوەکانی مەزهەبی حەنبەلی\n٥ شوێنەکانی بڵاوبوونەوە\n٦ بابەتە پەیوەندیدارەکان\nمەزهەبی حەنبەلی لە هەموو مەزهەب سوننیەکان زیاتر پارێزگاری دەقەکانی کردووە و دوور کەوتۆتەوە لە ڕا، دەستی گرتووە بە قورئانەوە پاشان فەرموودە ڕاستەکان و پاشان کۆبوون و ئیجماعی هاوەڵەکان و قیاسی بەکار نەهێناوە لە چەند حاڵەتێکی دەگمەندا نەبێت.\nئیمام ناوی دەرچوو زیاتر وەک قسەکەر نەک وەک زانای فیقهـ لەگەڵ ئەوەی پێشەوا بوو لە هەردوکیان، ولەبەر زۆری لە خواترسیەکەی قیاسی وەرنەئەگرت تەنها لە کاتی پێویست و ڕوونیدا نەبووایە ئەمەش لەبەرئەوەی قسەکەری سەردەمی خۆی بووە و ووتەکانی بە شیوەیەک کۆکراوەتەوە کە کەسیتر بەو شێوەیە بۆی کۆنەکراوەتەوە، موسنەدەکی نووسیوە لە حەوت سەد و پەنجا فەرموودە و ئەوەی لە قورئان و فەرموودەدا نەبووایە نەیئەنووسی، و فەتوای نەئەدا لە هیچ بابەتێکدا ئەگەر پێشتر یەکێک لە هاوەڵەکان یان شوێنکەوتووەکان یان پێشەواکان فەتوایان نەدابێت.\nفیقهەکەی بە هیچ شێوەیەک لە پەرستشدا لاینەئەدا لە سوننەت و لە جێگەی خۆیدا نەبوو لای کە یەکێک پەرستشەکانی بە قیاس و ڕا بکات، پێغەمبەر محەمەد فەرموویەتی "صلوا كما رأيتموني أصلي"، واتە نوێژبکەن وەک ئەمبینن کە نوێژ دەکەم، هەروەها لە حەجدا فەرموویەتی؛ "خذوا عني مناسككم" واتە؛ مەناسکەکانی حەج لە منەوە وەربگرن، ئیمام ئەحمەد زۆر لە خواترس بوو لە باسی خواپەرستیدا کە بە حەقی خوای ئەزانی لەسەر بەندەکانی و ئەم حەقە ناکرێن ئاسانکاری یان پشتگوێخستنی تێدا بکرێت.\nبەڵام لە مامەڵەکردندا فیقهەکەی بە ئاسانکاری و نەرمی جیادەکرێتەوە و بۆ هەموو سەردەم و ژینگەیەک گونجاوە، ئیمام دەستی گرتووە بەو دەقە شەرعیانەی کە ئاسانیان تێدایە کە دەستگرتن پێوەی ئاسانە نەک قورس، و زۆر ترساوە لە خوا لە فتواکانیدا و داوای کردووە لە فێرخوازەکانی کە فەرموودەکانی نەنووسنەوە ئەگەر بیبینیایە یەکێکیان فەتواکانی ئەنووسنەوە.\nئەمانەش ببینە: ئەحمەد کوڕی حەنبەل\nئەم مەزهەبە ئەگەڕێتەوە بۆ ئیمام ئەحمەد کوڕی محەمەد کوڕی حەنبەل کوڕی ئەبووعەبدالله شیبانی، لە بەغدا لە دایکبووە و گەورە بووە تیایدا و ڕۆیشتووە بۆ شارەکانی تر بۆ بەدەستهێنانی زانست و زانیاری لەسەر دەستی ئیمام شافعی وەرگرتووە کاتێک هاتووە بۆ بەغدا و پاشان بوو بە تێکۆشەرێکی سەربەخۆ و گرنگی دا بە کۆکردنەوەی سوننەت و لەبەرکردنی بە شێوەیەک بوو بە پێشەوای قسەزانەکانی سەردەمی خۆی، و ئوسوڵی مەزهەبەکەی نزیکە لە مەزهەبی شافعییەوە کە پشت ئەبەستێت بە قورئانی پیرۆز و سوننەت وو ئیجماع (کۆبوونی زانایان) و فەتوای هاوەڵەکان وقیاس، و ئیمام ئەحمەد خۆی کتێبی لە زانستی فیقهدا نەنووسیوە بەڵکو هاوەلەکانی مەزهەبەکەیان وەرگرتووە لە ووتەکانی و کردارەکانی و وەڵامەکانی بەڵام دانراوێکی گەورەی هەیە لە فەرموودەدا ناسراوە بە موسنەد (المسند).\nکوڕەکەی (ساڵحی کوڕی ئەحمەدی کوڕی حەنبەل)\nکوڕەکەی (عەبدوڵڵای کوڕی ئەحمەدی کوڕی حەنبەل)\nئیبراهیم کوڕی ئیسحاق حەربی\nگرنگترین دانراوەکانی مەزهەبی حەنبەلیدەستکاری\nعمدة الفقه - موفق الدين عەبدوڵڵا کوڕی ئەحمەد موقدەسی\nمنتهى الإرادات - مجەمەد کوڕی ئەحمەد فەتووحی\nالإقناع - موسا حەجاوی.\nغاية المنتهى في الجمع بين الإقناع والمنتهى جمع فيه - مەرعی کەرەمی\nالانصاف في معرفة الراجح من الخلاف - عەلادیین عەلی کوڕی سولەیمان مرداوی\nالروض المربع شرح زاد المستقنع - مەنسوڕ کوڕی یوننس بەهووتی\nدليل الطالب - مەرعی کەرەمی\nشوێنی بڵاوبوونەوەی مەزهەبی حەنەفی (بە ڕەنگی سەوزی تیژ پیشان دراوە)\nبە شێوەیەکی گشتی لە دوورگەی عەرەبی، وەکو کەمایەتیی لە سووریا و میسر و میرنشینە یەکگرتووە عەرەبییەکان، هەروەها بڵاوبوونەوەیەکی فراوانی هەبوو لە بەغدا پێش ئەوەی مەغۆل ویرانی بکەن هەروەها لە شام و فەلەستین، بەڵام حەنبەلی وەک سێ مەزهەبەکەی تر زۆر بە فراوانی بڵاو نەبۆتەوە.\nچوار پێشەواکەی ئیسلام\n[ كتاب الامام احمد بن حنبل -اللواء المهندس المتقاعد عبدالستار هاشم سعيد الكيلاني مراجعة الدكتور محمد رمضان عبد الله ]\nملتقى الحنابلة الفقهي\nوەرگیراو لە «https://ckb.wikipedia.org/w/index.php?title=حەنبەلی&oldid=767419»\nدواجار لە ١١:٥٨ی ٢٦ی ئازاری ٢٠٢١ دەستکاری کراوە\nئەم پەڕەیە دواجار لە ١١:٥٨ی ٢٦ی ئازاری ٢٠٢١ نوێ کراوەتەوە.


رۆزا ئامارا لەسوید لە دایک بووە و ئێستا گەریلای ڕۆژهەڵاتی کوردستانە\nرۆزا ئامار لە وڵاتی سوید لە دایکبووە و بنەماڵەکەى لە شاری مێردینی باکووری کوردستانەوە کۆچیان بۆ سوید کردووە. رۆزا ئامارا لە سوید گەورە بووە و خوێندنی زانکۆی تەواو کردووە و چەندین وڵاتی ئەوروپی گەڕاوە، بەڵام لە ئەنجامدا بڕیاری گەڕانەوەى بۆ وڵات دا و بەشداری ریزەکانی گەریلا بوو. ئێستا رۆزا ئامار لە چیای سەرکەشی شاهۆی رۆژهەڵاتی کوردستاندا لە تێکۆشاندایە.\nرۆزا ئامارا لەبارەی چۆنیەتیی بەشداربوونی بۆ ناو ریزەکانی گەریلا وتی، "بنەماڵەکەم بەهۆی گوشارەکانی دوژمن لە ساڵانی ١٩٩٠ دا کۆچیان کرد بۆ سوید. من لەوێ لە دایکبووم و گەورە بووم. کاتێک من لەوێ بووم هەموو کات خۆم بە بیانی و بێگانە دەزنی و هەرگیز ئەوەم پێ قبوڵ نەدەکرا.هەموو کات هەستم بەوە دەکرد، کە هەندێک شت کەم و ناڕێکە. من نەمدەتوانی وەک خۆم بژیم. هەموو کات دەبوو بە جلوبەرگ، کولتور و زمانی وڵاتێکی تر بژیامایە و پەروەردە بکرامایە و ئەوەش لە کەسایەتیی مندا دەبووە هۆی دروستبوونی ناکۆکی. کاتێک رۆیشتم بۆ زانکۆ هەوڵمدا هەندێک لە شتەکان بگۆڕم. خواستم ئەوە بوو بە لانیکەمەوە کولتور و رۆشنبیریی خۆم لە نزیکەوە بناسم و لەگەڵی بژیم. هەموو ئەو وڵاتانە، کە تیاندا گەڕام هیچیان بۆ من نەبوونە وەڵام و وەڵامەکەى منیان تیادا نەبوو".\nگەریلا رۆزا ئامارا لەبارەی ئازادییەوە پێی وتین، "من چەندین وڵات گەڕاوم، بەڵام هەرگیز بۆ داواکانی من وەڵامدەر نەبوون. گوایە دەیانگوت، 'ئێمە وڵاتە ئازادەکانین' لەو کاتەدا هەندێک بابەت بە مێشکمدا دەهاتن. مادام ئازادی هەیە ئەى بۆ هەژارەکان هەموو کات هەژارن و دەوڵەمەندەکانیش رۆژ بە رۆژ زیاتر دەوڵەمەند تر دەبن، بۆچی تاوەکو دەچێت داگیرکەری زیاتر دەبێت و بەردەوامیشی هەیە، بەڵام هەموو دەوڵەتەکان چاوی خۆیان لێدادەخەن".\nگەریلا رۆزا ئامارا لەبارەی کردارەکانی سیستمی رژێمی ئێران بەرامبەر بە ژنان وتی، "کاتێک من لەناو سیستم دا بووم، یەکێک لەو وڵاتانە، کە من لێکۆڵینەوەم تیادا کرد ئێران بوو. گوشارەکانی رژێمی ئێران بۆ سەر ژنان زۆر قورس و چڕوپڕن. چۆن دەبێت، کە هێشتا ژن لەم وڵاتەدا رەجم بکرێت. ئێمە لە سەدەی چەند دەژین، بەڵام هێشتاش ئەو کردەوەیە لە دژی ژن ئەنجام دەدرێت و بە کارێکی رەواش دەزانرێت. ئێمە باس لە مافەکانی مرۆڤ و مافەکانی ژنان دەکەین. ژن چۆن دەبێت بەو شێوەیە بژی. بێگومان ئەو دۆخە لەسەر بەشداربوونی من بۆ ناو ریزەکانی گەریلا و بزووتنەوەى ئاپۆیی کاریگەریی هەبوو. کاتێک ژنان لەو دۆخەدا بژین، دەبێت من چۆن ژیانی ئاسایی خۆمم بەلاوە گرنگ بێت. لە ئەنجامی ئەو لێکۆڵینەوانەمدا و بەهۆی ئەو ناکۆکییانەى بە گۆڕێدان، من بەو هۆشیارییە گەیشتم و هەستم پێکرد، کە پێویستە من لە دژی ئەوانە بە شێوەیەکی چالاکانە تێبکۆشم. شوێنی ئەو تێکۆشانەش ناو بزووتنەوەى رێبەرایەتییە. بۆیە منیش بڕیارمدا بەشداری ریزەکانی گەریلا و بزووتنەوەى رێبەرایەتی ببم".\nگەریلا رۆزا ئامارا لە کۆتایی وتەکانیدا بانگەوازی بۆ ژنان هەبوو و رایگەیاند، "زۆر جار لە رۆژهەڵاتی کوردستاندا دەرفەتمان بۆ دەڕەخسێت، کە ئێمە ژنان لە نزیکەوە ببینین و گفتوگۆیان لەگەڵ بکەین. من پرسیارم لێدەکردن، کە ئێوە لە دژی ئەم سیستمە چۆن دەوەستنەوە و چۆن شەڕ دەکەن. زۆربەیان نەیاندەتوانی وەڵام بدەنەوە. ئەوەش لە کاتێکدایە، کە ژنانی ئێران و رۆژهەڵات لە دۆخێکدان، کە دەبێت لە دژی سیستم شەڕێکی زۆر گەورە بکەن. ژنان دەتوانن لە گۆڕەپانی سیاسەت، پەروەردە، ئیکۆلۆژی (ژینگە)، ئابووری و زۆرێک لە بوارەکانی تردا زیاتر چالاک بن. سیستم ئەوانی خستووەتە ناو چوار دیوارەوە، بەڵام پێویستە ژن ئەو دۆخە قبوڵ نەکات. بۆ ئەوەش چەخماخەیەک پێویستە. لە بزووتنەوەى رێبەر ئاپۆدا ئەو چەخماخە و پزیسکە تاوەکو دەچێت بڵاوتر دەبێتەوە. پێویستە ژنانی رۆژهەڵاتی کوردستان بەو چەخماخەیە کاریگەر بن تاوەکو بەها و نرخە لە دەستچووەکانی ژنان بە دەست بهێنرێنەوە و زیندو بکرێنەوە، بۆ ئەوەش پێویستە بەشداری ریزەکانی بزووتنەوەى ئاپۆیی ببن"\nمیوانی سه‌رهێڵ: 898\nکۆی سه‌ردان: 22071288


عەلی تەتەر، دهۆک دەکات بەقەتەر\nعەلی تەتەر وەک پارێزگاری نوێی دهۆک دیاریکرا، ئەو پێشتر بەرپرسی پاراستن بوە لەو پاریزگایەو لەبنەماڵەی تەتەر بەگی نێروەییە، کە بنەماڵەیەکی زۆر نیزیک لەماڵی بارزانین.\nسەرەنجام دوای شەش ساڵ، فه‌رماد ئه‌مین ئه‌تروشی وەک پاریزگاری دهۆك دەستی لەکار کێشایەوەو بەفەرمانی مەسرور بارزانی سەرۆکی حکومەتی هەرێمی کوردستان، عەلی تەتەر وەک پارێزگاری نوێی دهۆک دیاری کرا. لەگەڵ راگەیاندنی ئەم هەواڵەدا بەشێک لەپەیج‌و کەسایەتییەکانی دهۆک دروشمی ئەوەیان لەتۆڕە کۆمەلایەتییەکانیاندا بەرز کردەوە کە "عەلی تەتەر، دهۆک دەکات بەقەتەر".\nعەلی تەتەر کێیە؟\nعەلی تەتەر، تەمەنی ٥٢ ساڵەو لەدەڤەری نێروەی سەر بەقەزای ئامێدی لەدایکبوە.\nلەبنەمالەی تەتەر بەگی نێروەییە کە لەباوک‌و باپیرانەوە پارتی‌و دۆستی نزیکی ماڵی بارزانی بون، وەک باس دەکرێ سێ کەس لەبنەماڵەکەی لە٤ی کانونی یەکەمی ساڵی ۱۹۱٤دا لەگەڵ شێخ عەبدولسەلامی بارزانی لە شاری موسڵ لەسێدارە دراون.\nبنەماڵەکەی‌و خەڵکی دەڤەرەکەیان لەشۆرشەکانی یەکەم‌و دووەمی بارزان‌و ئەیلول‌و گوڵان‌و راپەڕیندا بەشدارییان کردووەو تەتەر بەگی باوکی، هەلگری میدالیای بارزانییە.\nبنەماڵەکەیان دوای شکستی ساڵی ۱۹۷٥ ئاوارەی وڵاتی ئێران بون‌و عەلی تەتەر لەنێوان ساڵانی ۱۹٨۱ـ ۱۹٨٤ بەرپرسی ڕێکخراوەکانی یەکێتی قوتابیان بوە لەئۆردگای زێوە لەئێران‌و لەساڵی ۱۹٨٥ کارگێری لقی ئێرانی (ی.ق.ک) بووە لەکەرەج.\nلەساڵی ۱۹۹۳ کارگێری لقی زانکۆی سەلاحەدین بووە‌و لەساڵی ۲۰۰۲ کارگێری لقی ۱ی پارتی‌و بەرپرسی پاراستنی دهۆک بووە.\nلەساڵ ۲۰۱۷ بەرپرسی لقی ۱۰ی پارتی بوە لەدەڤەری سۆران‌و پاشان کراوە بە بەرپرسی لقی ٨ی پارتی لەدەڤەری زاخۆ.\nعەلی تەتەر ئەندامی ئەنجومەنی سەرکردایەتی پارتی دیموکراتی کوردستانە.\nعەلی تەتەر پڕۆفیسۆریشە\nهەرچەندە عەلی تەتەر ساڵی ۱۹٨٨ خوێندنی ئامادەیی بەشی زانستی لە شاری ورمێ تەواو کردوە، بەڵام لەساڵی ۲۰۰۰ بەکالۆریۆسی لەبەشی مێژوی کۆلیجی ئادابی زانکۆی سەلاحەدین وەرگرتووە. هەر یەکسەر دوای تەواوکردنی بەکالۆریۆسیش لەماستەر وەرگیراوەو ماستەرەکەی لەساڵی ۲۰۰۲ بەدەستهێناوە لەسەر "ژیانی سیاسی لەکوردستان ۱۹۰٨ـ۱۹۲۷".\nساڵی ۲۰۰٨ بڕوانامەی دکتۆرای لەمێژودا بەپلەی نایاب لەسەر بابەتی (بزاڤی رزگاریخوازی نەتەوەی کورد لەکوردستانی عێراق لەساڵەکانی جەنگی عێراق ـ ئێراندا ۱۹٨۰ـ ۱۹٨٨) بەدەستهێناوە.\nناوبراو کە خاوەنی چەندین کتێب‌و لێکۆڵینەوەیە لەبواری مێژودا، وەک پرۆفیسۆری یاریدەدەر لەزانکۆی دهۆک مامۆستا بوەو وانەی وتوەتەوەو لەساڵی ۲۰۱٨دا بوە بەپرۆفیسۆر.\nعەلی تەتەر ئامادەکارو پێشکەشکاری بەرنامەی "کوردو مێژو" بوە لەکەناڵی کوردستان‌و کەناڵی دهۆک.\nمەسرور دو پارێزگارەکەی پارتی گۆڕی\nئەمە دوەم گۆڕانکارییە لەپۆستی ئەو دو پاریزگایەی کە بەدەست پارتییەوەن لەماوەی چەند مانگی رابردودا لەلایەن مەسرور بارزانی سەرۆکی حکومەتی هەرێمی کوردستانەوە، پێشتر لەسەر راسپاردەی مەسرور، نەوزاد هادی پارێزگاری هەولێر دەستی لەکار کێشایەوەو ئێستاش فه‌رماد ئه‌مین ئه‌تروشی پاریزگاری دهۆک.\nئەم گۆڕانكارییانەی مەسرور بارزانی سەرۆكی حكومەت وا لێکدەدرێنەوە کە بەشێکە لەو گۆڕانکارییانەی سەرجەم جومگە گرنگەکانی کاری حکومی‌و تەنانەت حزبیشی گرتوەتەوە دوای دەست بەکار بونی وەک سەرۆکی حکومەت.\nهەمو ئەوانەی لەوەزارەت‌و پلە ئیدارییەکانی حکومەت‌و حیزبدا دادەنرێن کەسانی نزیک لەمەسرور بارزانیین‌و زۆربەشیان پێشتر هاوکاریی بون لەدەزگای پاراستن‌و ئەنجومەنی ئاسایش، کە دواهەمینیان "عەلی تەتەر"ی بەرپرسی پێشوی پاراستنە لەدهۆک.\nئەم گۆڕانکاریی‌و جێگۆڕکێی کاراکتەرانەش، بەكودەتای سپی مەسرور بارزانی بەرامبەر بەنێچیرڤان بارزانی ناودەبرێت لەناو پارتیدا.\nلەمیدیاکانی ئەمریکاوە: سەبارەت بەهێرشی ڕۆکێتی سەر هەولێر\nچیرۆكی هەڵهاتن لەڕۆژهەڵاتەوە بۆ باشورو دواتر گەیشتنەوە بەلەندەن\nرادەستکردنی ئۆجەلان: لەبیل كلینتۆنەوە تا حوسنی موبارەك‌و فاروق شەرع


دواى سێ ساڵ له‌ئازادکردنى شارۆچکه‌ى جه‌رف ئه‌لسه‌خر رێگه به دانیشتوانه‌که‌ى نادرێ بگه‌رێنه‌وه شوێنى خۆیان\nشارۆچکه‌ى "جه‌رف ئه‌لسه‌خر" هێزه ئه‌منییه‌کانى عێراق سێ ساڵ له‌مه‌وبه‌ر کۆنترۆڵیان کرده‌وه و تائێستا دانیشتوانه‌که‌ى نه‌گه‌ڕاونه‌ته‌وه سه‌ر زێدى خۆیان .\nپێنج شه‌ممه‌ى رابردوو ئه‌نجومه‌نى پارێزگاى ئه‌نبار بڕیارێکى ده‌رکرد که تۆمارکردنى سکاڵاى یاسایى له‌دژى ئه‌و سیاسیانه له‌خۆده‌گرێت که داواى گه‌ڕانه‌وه‌ى هه‌زاران که‌س له دانیشتووانى شارۆچکه‌ى "جه‌رف ئه‌لسه‌خر"ى باکوورى بابل بۆ ماڵه‌کانیان ده‌که‌ن ئه‌مه‌ش شه‌پۆلێک نیگه‌رانى هێزه سیاسییه سوننه‌کانى لێکه‌وته‌وه، هه‌روه‌ک خانه‌واده‌که‌ى حامید جه‌نابیو ئاواره‌کانى دیکه‌ش بێئومێد بوون له ئه‌گه‌رى گه‌ڕانه‌وه‌یان بۆ زێدى خۆیان.\nله تشرینى یه‌که‌مى ساڵى 2014 هێزه عێراقییه‌کان‌و گرووپه شیعه‌کان دواى چه‌ند شه‌ڕێکى سه‌خت شارۆچکه‌که‌یان له‌ده‌ستى رێکخراوى "داعش" کۆنترۆڵ کرده‌وه‌و ئه‌وکات سه‌رکه‌وتووه‌کان بڕیاریان دا ناوى شارۆچکه‌که بگۆڕن بۆ "جه‌رف ئه‌لنه‌سر" وه‌ک ئاماژه‌یه‌ک بۆ سه‌رکه‌وتنیان به‌سه‌ر توندڕه‌وه‌کاندا.\nبه‌ڵام به‌پێچه‌وانه‌ى ئه‌و شارانه‌ى دیکه‌وه که هێزه عێراقییه‌کان به‌درێژایى سێ ساڵى رابردوو ئازادیان کردوون، رێگه به دانیشتوانى "جه‌رف ئه‌لسه‌خر" نه‌درا بگه‌ڕێنه‌وه ماڵه‌کانیان‌و شاره‌که به‌بێ دانیشتووان وه‌ک شارى خێوه‌کان مایه‌وه\nره‌عد ده‌هله‌کى ئه‌ندامى لیژنه‌ى راگوێزراوان‌و کۆچبه‌ران له په‌رله‌مانى عێراق ده‌ڵێت : "رێگرتن له گه‌ڕانه‌وه‌ى دانیشتووانى جه‌رف ئه‌لسه‌خر بۆ شاره‌که‌یان به‌شێکه له هه‌وڵه‌کانى گۆڕینى دیمۆگرافى له وڵاتدا وه‌ک ئه‌وه‌ى له دیاله‌و سه‌ڵاحه‌دین‌و ده‌وروبه‌رى به‌غدا‌و ته‌نانه‌ت نه‌ینه‌واش رووده‌دات".


هیوا عوسمان، نوسه‌ر و ڕۆژنامه‌وان ده‌ڵێت پێده‌چێت قورس بێت بگوترێت به‌م زووانه ده‌وڵه‌تێکی کوردی ڕاده‌گه‌یه‌ندرێت له ڕوانگه‌ی یاسایی و ده‌ستوریشه‌وه، وه‌ک ده‌ڵێت ئه‌مه جگه له هۆکاره نێوده‌وڵه‌تیه‌کان و ناوچه‌ییه‌که‌ش که تا ئێستا دراوسێکانی هه‌رێم باسیان له پشتگیریکردنی ده‌وڵه‌تێکی کوردی نه‌کردووه.\nهیوا عوسمان باسیش له‌وه ده‌کات له ماوه‌ی شه‌و و ڕۆژێکدا ڕووبه‌ری هه‌رێمی کوردستان بووه نزیکه‌ی دوو هێنده، ژماره‌ی دانیشتوان زیادی کرد، به‌لام له هه‌مان ده‌مدا ئه‌گه‌ر بێتوو سه‌یری دامه‌زراوه سیاسیه‌کان و یاساییه‌کانی هه‌رێم بکرێت که نوێنه‌رایه‌تی خه‌ڵکی هه‌رێمی کوردستان ده‌که‌ن هیچ نوینه‌رێکی خه‌لکی ناوجه دابڕێندراوه‌کانیان تیادا نییه.\nله میانه‌ی وتووێژه‌که‌یدا له‌گه‌ڵ به‌ڵێن ساڵح، هیوا عوسمان ده‌شڵێت بۆ به‌شداری خه‌ڵکی ئه‌وناوچانه‌ی پێشتر له هه‌رێمی کوردستان دابڕێندرابوون له پرۆسه‌ی سیاسی هه‌رێمی کوردستاندا ئه‌وا پێویست به هه‌ڵبژاردن ده‌کات و ئه‌وجاش پێکهێنانی حکومه‌تێکی نوێ.


گه‌وره‌ترین گوندی کۆبانی له داعش ڕزگارده‌کرێت\nهێزه‌کانی یه‌په‌گه و یه‌په‌ژه به پاڵپشـتی هێزی پـێشمه‌رگه و فڕۆکه جه‌نگیـیه‌کانی هاوپه‌یمانان به ڕابه‌رایه‌تی ئه‌مه‌ریکا توانیان گوندی شێران که گه‌وره‌ترین گوندی کۆبانی‌یه له ده‌سـتی چه‌کدارانی داعش ڕزگاربکه‌ن.\nشه‌وی یه‌کشه‌ممه هێزه کوردیـیه‌کان ده‌سـتیان به هێرشێـکی گه‌وره کرد بۆ گرتنه‌وه‌ی ژماره‌یه‌ک گوندی دیکه‌ی کۆبانی که‌وا بۆ چه‌ندین مانگه له ژێر ده‌سـتی داعشدان، له‌وانه شێران و مزر داود و خه‌راپ کۆرت و جێلک و تلێجب له باشوری ڕۆژهه‌ڵاتی کۆبانی و سووسه‌نی و دۆلیا و سۆفیـیان و ئاگریان له ڕۆژئاوای کۆبانی. پاش شه‌ڕێـکی چه‌ند کاژمێری و کوژران و بریندارکردنی ده‌یان چه‌کداری داعش توانراوه ته‌واوی ئه‌و گوندانه ڕزگاربکرێن.\nیه‌په‌گه له به‌یانـنامه‌یه‌کدا ده‌ڵێت ته‌نها له گوندی تلێجب که به عه‌ره‌بی به تل حاجب ده‌ناسرێت، به لایه‌نی که‌م 28 چه‌کداری داعش کوژراون. هه‌روه‌ها ژماره‌یه‌ک ئۆتۆمبیل و کۆمه‌ڵێـک چه‌ک و ته‌قه‌مه‌نی ده‌سـتیان به‌سه‌ردا گیراوه.\nکۆمه‌ڵی سوریا بۆ چاودێری مافه‌کانی مرۆڤ هه‌واڵی تێـکشکانی داعش له گونده‌کانی کۆبانی پشـتڕاستکرده‌وه و له‌و باره‌یه‌وه ئه‌ویش به‌یانـنامه‌یه‌کی بڵاوکرده‌وه و تیایدا ده‌ڵێت یه‌کینه‌کانی پاراستنی گه‌ل له شه‌وی یه‌کشه‌ممه‌وه هه‌تا ڕۆژی دووشه‌ممه 13 گوندیان ڕزگارکردووه. به‌وه‌ش به لایه‌نی که‌م 30 گوندی کۆبانی له داعش ڕزگاری بووه له‌وه‌تای شاری کۆبانی ئازادکراوه.\nبه‌پـێی کۆمه‌ڵه‌که له ئێسـتادا داعش له هه‌موو لایه‌که‌وه به لایه‌نی که‌م 10 کیلۆمه‌تر له شاری کۆبانیـیه‌وه دوره.\nشاره‌زایانی ناوچه‌که ده‌ڵێن ئیدی ئه‌و گوندانه‌ی له ژێر ده‌سـتی داعش له کانتۆنی کۆبانی ماونه‌ته‌وه به گشتی گوندی بچوکن و سه‌خته چه‌کدارانی داعش بتوانن تیایاندا بمێـننه‌وه.


وەزیری پەروەردە: هیچ سوكایەتییەك بە ئایینی ئیسلام نەكراوە\nئالان حەمەسەعید وەزیری پەروەردەی حكومەتی هەرێم رایگەیاند، پرسیاری تاقیكردنەوەی پەروەردەی ئیسلامی یەكێك لە قوتابخانەكان كە مشتومڕی زۆری لێكەوتەوە هیچ سوكایەتییەكی تیادا نەبووە بۆ ئایینی ئیسلام.\nئالان حەمەسەعید لە كۆنفرانسێكی رۆژنامەوانیدا وتی، ئەو پرسیارانەی ئایین كە بڵاوكراوەتەوە لەسەر ئاستی وەزارەت و پەروەردە گشتییەكان دانەنراوە، بەڵكو مامۆستایەك لە قوتابخانەیەكی رانیە دایناوە كە تاقیكردنەوەی وەرزی دووەمی كردووە.\nپێشی وایە، هیچ بێڕێزییەك نەكراوە بە ئاینی ئیسلام، ئەو مامۆستایەش هیچ هەڵەیەكی نەكردووە و 10 پرسیاری لە كتێبی پەروەردەی ئیسلامی و ئاییناسی هێناوەتەوە، كە لەو بەشەی داخڵبووە بەشێكی پەیوەندیدارە بە ئاینناسی، بەشێكی بابەتەكانی ئەو بەشەی تاقیكردنەوەی لەسەر كراوە لەسەر ئاینی ئێزیدی بووە.\nئەمەش دوای ئەوەدێت، لە چەند رۆژی رابردوودا پرسیاری تاقیكردنەوەیەكی پەروەردەی ئیسلامی پۆلی 12 لە تۆڕە كۆمەڵایەتییەكان كاردانەوەی زۆری لێكەوتەوە، بەهۆی ئەوەی بەشی زۆری پرسیارەكانی تایبەت بوون بە ئاینی ئێزدی.\nحكومەت پێش جەژن موچە دابەش دەكات؟\nبەرپرسی هێزەكانی 70: عیراق ئەوەندە دۆخی جوان نییە پەلامارمان بدات\nدیندار زێباری: 300 كەس سزای لەسێدارەدانیان هەیە و جێبەجێ نەكراون


هێزەکانی عێڕاق لە کەرکوک\nله‌ماوه‌ى هه‌فته‌ى رابردوودا، ژماره‌یه‌ك گوندنیشین له‌پارێزگاكانى دیاله و كه‌ركوك و سه‌ڵاحه‌دین كوژراون.\nله شه‌مه‌وه، حكومه‌تى عێراق په‌یتا په‌یتا هێزەکانی ره‌وانه‌ى رۆژئاواى كه‌ركوك ده‌كات. به‌رپرسانى ئه‌و ناوچانه‌ش هۆكارى ناردنى ئه‌و هێزانه بۆ به‌ره‌نگاربوونه‌وه‌ى داعش ده‌گێڕنه‌وه.\nنازم كه‌هیه رێكخه‌رى پێشوى په‌یوه‌ندیه‌كانى نێوان پێشمه‌رگه و حه‌شدى شه‌عبى له‌كه‌ركوك، كه هاوكات سه‌رۆكى پارتى دیموكراتى توركمانى سه‌ربه‌خۆیه، به‌ده‌نگى ئه‌مه‌ریكاى راگه‌یاند، "داعش جم و جۆڵێكى زۆرى له حه‌ویجه‌و پارێزگاكانى دیاله و سه‌ڵاحه‌دین هه‌یه، هێزه عێراقیه‌كان ده‌یشارنه‌وه."\nئەو گوتیشى"شه‌وانە هێزه عێراقیه‌كان ته‌نها خۆیان ده‌پارێزن، ئه‌گینا ناوچه‌كانیان پێ ناپارێزرێت به‌تایبه‌ت سنورى حه‌ویجه."\nله‌ماوه‌ى هه‌فته‌ى رابردوودا، ژماره‌یه‌ك گوندنیشین له‌پارێزگاكانى دیاله و كه‌ركوك و سه‌ڵاحه‌دین كوژراون؛ زۆربه‌ى كوژراوه‌كان موختارى گونده‌كانن. ئه‌مه جگه له‌چه‌ندین هێرشى جیاجیاى داعش له‌كه‌ركوك و سه‌ڵاحه‌دین بۆ سه‌ر هێزه عێراقیه‌كانن.\nئه‌حمه‌د خورشید ئه‌ندامى ئه‌نجومه‌نى قه‌زاى حه‌ویجه‌ى رۆژئاواى كه‌ركوك، به‌ده‌نگى ئه‌مه‌ریكاى راگه‌یاند، "به‌شێكى زۆر له‌و ماڵانه‌ى حه‌ویجه و گونده‌كانى ده‌وروبه‌رى كه گه‌ڕاونه‌ته‌وه جارێكى تر ناوچه‌كانیان به‌ره‌و كه‌ركوك جێده‌هێڵن."\nهەروەها گوتیشى"داعشێكى زۆر گه‌ڕاونه‌ته‌وه بۆ ناوچه‌كه، ناوچه‌كه‌ش فراوانه و هێزه عێراقیه‌كان بۆیان ناپارێزرێت."\nله‌هه‌ندێك ناوچه‌ى كه‌ركوك و دیاله، تێكچوونى دۆخى ئه‌منى گه‌یشتۆته ئاستێك كه دانیشتوانى ئه‌و ناوچانه ماڵه‌كانیان چۆڵ ده‌كه‌ن و ڕوو ده‌كه‌نه ناوچه ئارامه‌كان.\nهاتنی هیزەکانی عێراق بۆ کەرکوک


ویست بۆ دروستکردنی دەوڵەت لە نێوان گەلی کورد و جولەکەدا\nوتار/ پێش 2 هەفتە 59 جار بینراوە\nبەدێژایی مێژوو گەلی کورد قوربانی دەستی خۆی بووە، ئەوە ڕاست نیە کە دەڵێن کورد دۆستی نیە. ئێمە لەدەرەوەی کوردستان دۆستمان زۆرن. کێشەی ئێمە ئەوەیە لەناوەوە دۆست نین و هەمووان دژ بە هەمووانین، گەلانی جیهان لەخەباتیاندا بۆ سەربەخۆی سەرەڕای جیاوازی بیروڕا لە ئاڕاستەکردندا بەڵام لە ئامانجدا یەکبوون. ئێمەی کورد نەک هەر لە بیروڕادا جیاوازیمان زۆرە، بگرە لە شێوازی ئاڕاستەکردن و ئامانجیشدا یەک نین و ناتوانین لە ژێر چەتری ئامانجێکی هاوبەشدا کۆببینەوە. هەرکاتێکیش دەگات بەوەی سازانێکی نیشتیمانی درووست ببێت حیزبێک دەیەوێت خۆی بەخاوەنی ئەو یەکخستنە بکات و یەکخستنەکەش پەرت دەبێت، یان وڵاتێک لە ڕێگەی نزیکایەتی و دۆستایەتی لەگەڵ حیزبێکدا سازان و یەکانگیری دەکات بە لێکدابڕان و پەرتکردن.\nئێمە کورد هاوشێوەی بەشێک لەگەلانی جیهان کەوتووینەتە بەردەم زوڵموو زۆری دووژمنان، بەڵام ناخۆشترین ئازارێک کە بەرگیانمان کەوتبێت زوڵمی خۆمان بووە لە خۆمان. گەر باسی دژبەری یەکترو هەوڵی سڕینەوەی یەکتری بکەین دەبێت توێژینەوەیەکی وردی لەسەر بکەین. چونکە جیاوازی بیروڕا بە تەنیا حیزبە سیاسیەکانی نەگرتۆتەوە و ئاین و مێژووش بووە بە بەشێک لە قبوڵ نەکردن و سڕینەوەی یەکتری.\nگەلی جوو، گەلی کورد لە مەزڵومیەتیدا هاوبەشیەکی بەرچاویان هەیە. هەر لە جینۆساید، ڕاوەدوونان، داخستنی سنورەکان بەسەرماندا، بەکەم بینین و حساب بۆ نەکردنمان، نەبونی پێداویستی جەنگی و کشتووکاڵی، هەبوونی دووژمن لە چواردەورمان و تاکۆتایی.\nڕەنگە ویستی کورد وەک گەل هیچ لەویستی گەلی جوو بۆ درووستکردنی دەوڵەتێکی سەربەخۆ کەمتر نەبێت، بەڵام جیاواز لە جووەکان، گەلی کورد بوو بەقوربانی دەستی بەشێک لە سەرکردە سیاسیەکانی. جووەکان پێش ئەوەی ببن بەدەوڵەت بەچەندین ساڵ ئامادەکارییان بۆکرد، لەو پێناوەدا قوربانیەکی بێ شوماریان بەخۆیاندا و ئیرادەیەکی بەهێزیان هەبوو. داود بنگۆریۆن دامەزرێنەرو یەکەمین سەرۆک وەزیرانی ئیسرائیل لەپێناو دروستکردنی دەوڵەتێکی سەربەخۆدا خۆی لە هەموو خۆشیەکانی ژیان بێ بەش کردبوو. شەوڕۆژی بەسەر یەکدا خستبوو تا بە نەبەردی گەلەکەی و بڕیاری بوێرانەی خۆی توانی لە ساڵی ۱۹٤٨ دەوڵەتی ئیسرائیل دروست بکات و بیخاتە سەر نەخشەی جیهان.\nکاتێکیش بوو بە سەرۆک وەزیران لەخۆی نەگۆڕاو گڕوتینی بۆ خزمەتکردنی ئیسرائیل زیاتر بوو، لەو پێناوەشدا جیاواز لە سەرکردەکانی دیکەی وڵاتە تازەکانی جیهان بنەماڵەگەری نەکرد لە دابەشکردنی پۆستەکاندا، بەجۆرێک کە یەکێک لەبراکانی شەربەت فرۆشبوو لە بازاڕدا و خۆیشی سەرۆک وەزیران بوو.\nهەرچەندە بەربەستەکانی بەردەم ئیسرائیل زۆرتربوون لە بەربەستەکانی بەردەم ئێمەی کورد، بەڵام یەک ئامانجی سەرکردەکانی جولەکە توانیان هەموو بەربەستەکان بشکێنن لە پێناو وڵاتێکی سەربەخۆدا. گەورەترین بەربەست بۆ جولەکە نەبونی خاک بوو، کە ئێمەی کورد خاکمان هەیە، نەبونی پارە، کە ئێمه پارەیەکی بێ شومار و شاراوەمان هەیە، نەبونی چەک و کەرەستەی جەنگی بوو کە ئێمەی کورد بڕێکی زۆرمان هەیە، ڕەنگە لەوەدا هاوبەش نەبین کە یەکڕیزییەکی هاوشێوەی گەلی جولەکە و سەرکردەکانیانمان نەبێت، وەنەبێت سەرکردەکانی ئەوانیش جیاواز نەبووبن، بەڵام بوێری و ئازایەتی بنگۆریۆن جیاوازییەکانی شاردبووەوە، ویلایەتە یەکگرتووەکانی ئەمریکا چەند ڕۆژێک پێش جاڕدانی سەربەخۆی ئامۆژگاری بنگۆریۆنی کرد کەنابێت سەربەخۆی ڕابگەیەنێت و دەبێت ئەو پرسە دوابخرێت، بەڵام بنگۆریۆن سەرەڕای مەترسی چل ملێۆن عەرەبی دراوسێ و دژایەتی ئینگلیز و جیهان بەگشتی. مکوڕ بوو لەسەر بیروڕای خۆی و سەربەخۆی ڕاگەیاند، دواتریش ترومانی سەرۆکی ئەمریکا وەک یەکەمین وڵات پیرۆزبای دەوڵەتە نوێیەکەی لێکردن، دوای شەڕێکی زۆریش ئینگلتەرا دانی پێدا نان.\nجیاواز لە سەرکردەکانی جوو، سەرکردەکانی کورد هەر لە ڕۆژی ڕیفراندۆمدا بانگەشەی ئەوەیان دەکرد ئەم ڕیفراندۆمە بۆ سەربەخۆی و جیابونەوە نیە. گەلەکەمان قوربانی زۆریدا بەڵام سەرکردەکان لەپێناو دەستکەوتی خۆیاندا ئامادەی هیچ جۆرە قوربانی دانێک نەبوون و لەبری لە ئەستۆگرتنی شکستەکانیان تا ئێستاش یەکتری بە خیانەت تۆمەتبار دەکەن، ئەم فرە کوێخایەتیەی کە درووست بووە بەشێکی زۆری دەگەڕێتەوە بۆ ڕیفراندۆم کە هەر هیچ نەبێت نەیتوانی ماڵی کوردی پێ ڕێک بخرێت.لێرەدا دەگەڕێمەوە سەر وتە بەناوبانگەکەی خاتوو (پاولا)ی هاوسەری داود بنگۆریۆن. جارێک مێنحایم بێگن لە دانیشتنێکی کەنیستدا (پەرلەمان) ئامادە دەبێت، بێگن و بنگۆریۆن دوو ئاڕاستەی فکری جیاوازیان هەبوو. هەر بۆیە بێگن بەلای خاتوو پاولادا تێپەڕ دەبێت و سڵاوی لێناکات.\nخاتو پاولاش پێی دەڵێت: دەگوێبگرە بەڕێز بێگن( جیاوازییە سیاسیەکان هەرچەند بن، هیچ پۆزشێک بۆ بێ ڕێزی نواندن نیە).\nلەدواییدا مێنحایم بێگن داوای لێبوردنی لێدەکات.\nئەز سەرەڕای جیاوازی بیروڕا، لەناخی دڵەوە ئاواتەخواز بووم کە بەڕێز مسعود بارزانی ئێوارەی ۲٥ی مانگ جاڕی سەربەخۆی بدایە. ئەوکات بەڕێزیان لە ڕەمزێکی حیزبییەوە دەبوون بە ڕەمزێک بۆ تەواوی کورد و جیهان، ئەوکات کورد یەکی دەگرت لەو پێناوەدا و دژەکانی ناوخۆ بە ئاسانی ڕوویان بۆ خەڵکی دەردەکەوت. بەوپەڕی بڕواوە دەڵێم گەر بتوانرابا ئەوکارە ئاسانە بکرێت و بڕیارێکی وابدرایە، هەموو کورد بە شانازییەوە لە پێناوپاراستنیدا تێدەکۆشا و دەمانتوانی بەربەستەکان بشکێنین و جوگرافیایی ڕاستەقینەی کوردستانیش وەک دەوڵەتێک لەسەر نەخشەی جیهان بچەسپێنین. کە پشتیوان بەخودا ماوەکەی دوور نیە.\nنوێترین نوسینەکانی ئەمیر مام والی\nدیوی پشتەوەی حکومەتی پۆلیسی براگەورە\nپێناسە و بایەخی زانکۆ\nلە هەردوو دیوی گردەکەوە\nقەوارەی هەرێم کارتێک بۆ مانەوەی حیزبەکان


ئاڵۆز - درامی - مێژویی - كۆمێدی\nتازە لێکۆڵەرێکی نهێنی شاهانە بە هیوایه‌كی ساده‌وه كه كردنه‌وه‌ی چێشتخانەیەکی تایبه‌تە بۆ خواردنە سووركراوه‌کان، وەک کارمەندێکی حکومی ده‌ست به کاركردن دەکات بە پشکنینی هەرێمە ناوخۆییەکان بۆ ئاشکراکردنی گەندەڵی. لەگەڵ خانمێک دەست بە کارکردن دەکات کە بە دوای دۆزینەوەی دڵخۆشیدا دەگەڕێت و هەوڵی جیابوونەوە دەدات لە هاوسەری ئێستای. پاشان ئەو دووانە نەخشەیەکی گەورە دادەڕێژن بۆ بەدواداچوون و دۆزینەوەی ڕاستی و گەندەڵیەکانی وڵات.\nئۆک تێک یۆن، کیم هێ یوون، لی جێ کیوون، بێ جۆنگ ئۆک\nیوو جۆنگ سون\n1 Heleen blbas\n1 Hawnaz Hersh\n1 Zanyar z. abdulla


حه‌لبوسى:به‌ئامانجگرتنه‌كه‌ى ئه‌مریكا پێشێلكارییه‌كى په‌یماننامه نێوده‌وڵه‌تییه‌كانه\nالجمعة 03 كانون ثاني 2020 - 16:03\nمحه‌مه‌د حه‌لبوسى سه‌رۆكى ئه‌نجومه‌نى نوێنه‌ران ،ئه‌مڕۆ هه‌ینى دووپاتیكرده‌وه به‌ئامانجگرتنه‌كه‌ى ئه‌مریكا پێشێلكارییه‌كى په‌یماننامه نێوده‌وڵه‌تییه‌كانه.\nحه‌لبوسى به‌پێ ڕاگه‌یه‌ندراوێكى نوسینگه‌ى ڕاگه‌یاندنه‌كه‌ى كه‌ده‌ستى ئاژانسى هه‌واڵى عێراقیه(اه‌ع)كه‌وتووه ڕایگه‌یاند"بە داخ و پەژارەیەكی زۆرەوە هەواڵی شەهیدبوونی حاجی ئەبومەهدی موهەندیس جێگری سەرۆكی دەستەی حەشدی شەعبی و یاریدەدەرانیمان پێگەیشت كە رۆڵی گەورەی هەبوو لە جەنگەكانی ڕزگاركردنی خاكی عێراق لە تیرۆریستانی داعش بەو پەڕی ئازایەتییەوە".\nئەوەی لە دەوروبەری فرۆكەخانە ڕویدا لە بەئامانجگرتنی فەرماندەیەكی سەربازی كە سەر بە دامەزراوەی سەربازی عێراقە پێشێلكاری سەروەرییی بەڵێننامەی نێودەوڵەوتییە لەكاتێكدا هەر پرۆسەیەكی ئەمنی و سەربازی لەسەر خاكی عێراق پێویستە بە ڕەزامەندی حكومەتی عێراق بێت، داواش لە حكومەت دەكەین لەم بارودۆخە هەستیارەدا رێوشوێنی سیاسی و یاسایی و ئەمنی پێویست بگرێتەبەر بۆ ڕاگرتنی ئەو دەستدرێژیانە.\nلە كاتێكدا كە سەركۆنەی ئەو پێشێلكارییە دەكەین هۆشداریدەدەین لە كاردانەوەكانی كە دەبێتە هۆی مەترسی بۆ سەر ئاسایشی عێراق و ناوچەكە داواش لە هەموو لایەك دەكەین دان بەخۆیاندا بگرن و بە دانایی و یەكڕیزی بەرەنگاری هەرەشەكان ببنەوە و عێراق بەدووربێت لەبوونی بە گۆڕەپانی جەنگ یان لایەنێك لە كێشە ئیقلیمی و نێودەوڵەتیەكان و بەدووربوونی لەهەر كێشەیەكی چەكداری و پاراستنی سەقامگیری وڵات و ئاسایشی كە جەنگ هیلاكی كردووە.\nسەرەخۆشی لەگەلی عێراق و دەستەی حەشدی شەعبی دەكەین هەروەها سەرخۆشی لە كۆماری ئیسلامی ئێران دەكەین لەبەرامبەر شەهیدبوونی حاجی قاسم سلیمانی لە خۆی گەورە داواكارین بە بەهەشتی بەرین شادیان بكات و سەبوری كەسوكاریان بدات.


ئەیاد کاکەیی: مەسروور بارزانی پیاوی جێبەجێکردنی یاسایە لە کوردستان\nهەولێر-KDP.info- دوێنێ (١٠-٧-٢٠١٩) سەرۆکوەزیرانی ھەرێمی کوردستان لە گوتاری دەستپێکی وەرگرتنی پۆستی سەرۆکوەزیراندا ئاشکرای کرد، جێبەجێکردنی یاسا و جێبەجێکردنی چاکسازی لە ئەولەویەتی کارەکانی حکوومەتن. بەرپرسێکی سەندیکای پارێزەرانی کوردستانیش دەڵێ، بۆ جێبەجێکردنی یاسا ئومێدی زۆریان بە مەسروور بارزانی هەیە.\nئەیاد کاکەیی، سەرۆکی لقی ھەولێری سەندیکای پارێزەرانی کوردستان، بە ماڵپەڕی فەرمیی پارتی دیموکراتی کوردستانی ڕاگەیاند: "لە کابینەی ڕابردوودا بەھۆی شەڕی داعش و قەیرانی دارایییەوە ھەندێ پلانی حکوومەت جێبەجێ نەکران، بەڵام ئەمڕۆ ھەموو ئومێدێکمان بە مەسروور بارزانی، سەرۆکوەزیرانی ھەرێمی کوردستان ھەیە بۆ چاکسازی و جێبەجێکردنی یاسا لە ھەرێمی کوردستان، بەتایبەتی پرسی خانەنشینکردن چارەسەر بکرێت، چونکە بە سەدان کەس بە پلەی بەرز لەسەر میلاکی حکوومەت خانەنشین کراون بێ ئەوەی مافی خۆیان بێت، ھەروەھا ناکرێت ئەو ھەموو پاسەوانە لە ھەرێمی کوردستان ھەبێت، کە بەداخەوە بەشێکیان بۆ فشارخستنە سەر خەڵک بەکار دەھێندرێن."\nبەرپرسەکەی سەندیکای پارێزەرانی کوردستان دەشڵێت: "سەرۆکوەزیران دوێنێ لە کاتی دەستبەکاربوونیدا زۆر جەختی لەسەر سەروەریی یاسا کردەوە و، ئێمەی پارێزەرانیش زۆر دڵخۆشین بەوەی مەسروور بارزانی کار بۆ جێبەجێکردنی یاسا بکات، چونکە ئێمە لە دادگاکانین و دەزانین چ دەگوزەرێت و چ غەدرێک ھەیە."\nئەیاد کاکەیی ئاماژە بۆ ئەوە کرد: "لە ھەرێمی کوردستان چەندین کار لە دەرەوەی یاسا دەکرێن و پێویستیان بە ڕێگری ھەیە و یەکێک لە ئامانجەکانی سەندیکای پارێزەرانی کوردستانیش پشتگیریی کابینەی نوێی حکوومەتی ھەرێمی کوردستانە و بەڵێن بە سەرۆکوەزیران دەدەین تەواوکەری کارەکانی بەڕێزیان بین بۆ سەرخستن و جێبەجێکردنی یاسا لە کوردستان لە ھەموو بوارەکاندا، ھەر ئەوەش، لە سەرۆکوەزیران چاوەڕێ دەکەین بۆ خزمەتی خەڵکی کوردستان."


بەرێوەچوونی سمیناری "کۆماری کوردستان سەرچاوەی ئیلهام بۆ بنیاتنانی داهاتوو" - کۆمەڵەی زەحمەتکێشانی کوردستان\nبەرێوەچوونی سمیناری “کۆماری کوردستان سەرچاوەی ئیلهام بۆ بنیاتنانی داهاتوو”\nلەو سمینارەدا کە ڕۆژی یەکشەممە، 30ی بەفرانبار لە شاری هەولێر و بەبەشداریی نوێنەرانی کۆمەڵێک لە حیزبە سیاسییەکانی باشوور و ڕۆژهەڵاتی کوردستان و بە ئامادەبوونی کۆمەڵێک کەسایەتیی سیاسی و میدیاکار بەڕێوەچوو، سەرەتا کورتە فیلمێک لەسەر چۆنیەتیی دامەزرانی کۆماری کوردستان پیشان درا. دواتر عەلی بداغی، ئەندامی ڕێبەریی حیزبی دێموکراتی کوردستان پەیامی ناوەندی هاوکاریی حیزبەکانی کوردستانی ئێران بەبۆنەی 73 ساڵەی دامەزرانی کۆماری کوردستانی خوێندەوە.\nلە پانێلیی یەکەمی سمینارەکەدا کە مەنسوور مروەتی، ئەندامی ڕێبەریی حیزبی دێموکراتی کوردستان بەڕێوەی دەبرد، دوو باس پێشکێش کران. سەرەتا حوسێن نازدار، ئەندامی ناوەندی سیاسیی حیزبی دێموکراتی کوردستانی ئێران باسێکی پێشکێش کرد لە ژێر ناوی: “دێموکراسی و مافی شارۆمەندی لە کۆماری کوردستاندا.”\nلەو پێوەندییەدا یاسا و بنەما دیمۆکراتیەکانی کۆماری کوردستان وەک نەبوونی زیندانی سیاسی، مافی کەمینەکان، رێزدانان بۆ رێکخراوەکانی کۆمەڵگای مەدەنی وەک لاوان و ژنان و ..وەک ئەزموونی پرشنگدار وسەرکەوتوو لە مافە دیمۆکراتی و شارۆمەندییەکان زانی و لە هەمانکاتدا دەسکەوتەکانی کۆماری کوردستانی بە وانە و ئەزمونێک ،بۆ نەوەکانی ئێستا و داهاتوو زانی و رایگەیاند ئەو فەزای کە کۆماری کوردستانی تێدا خوڵقا زیاتر لە ۹٥٪ ی کۆمەڵگا نەخوێندوار بوون، بەڵام سیستمی حکومرانی کۆمار و بەهاکانی وەک دیمۆکراسی، مافی مرۆڤ و مافی ژن و … ئێستاش هژموونی زاڵن لە هەموو جیهاندا و باسی لەوەکرد کە هەموو کار و بەرنامەی کۆمار بۆ دوو ئامانج بوو. دابینکردنی مافی ڕەوای نەتەوایەتی و دەستەبەرکردنی ماف و ئازادییەکانی کۆمەڵانی خەڵک. پێشەوای کورد و کۆمار پێی وابوو کە خەڵک مافی خۆیانە دێموکراسی و نێعمەتی سەربەستی و ڕزگارییان هەبێ و هەوڵ درا لە ڕێگای پێکهێنانی دەزگا و دامەزراوەی تایبەتی خەڵک وشیار بکرێنەوە تا هەم مافەکانی خۆیان بناسن و هەم دەسکەوتەکانی کۆمار بپارێزن.\nکۆڕگێری دووهەمی ئەم پانێلە ئەردەڵان فەرەجی، ئەندامی کۆمیتەی ناوەندیی کۆمەڵەی شۆڕشگێری زەحمەتکێشانی کوردستانی ئێران بوو کە باسەکەی لەژێر ناوی “هەلومەرج و دۆخی ئەو سەردەم لە بواری نێونەتەوەیی و دەرس و ئەزموونەکان لەو بوارە”دا پێشکێش کرد.\nئەردەڵان فەرەجی لە سەرەتای قسەکانیدا بە ئاماژە بە گۆڕانکارییەکانی پێش و دوای شەڕی دووهەمی جیهانی و کارتێکەریی لەسەر چارەنووسی گەلان گوتی دامەزرانی ژێکاف لە ڕۆژهەڵاتی کوردستان ئاماژەیەکی ڕوون و گرینگە بۆ کەلکوەرگرتنی کورد لە فۆڕمە نوێیەکانی کاری ڕێکخراوەیی بۆ دەستەبەری ئامانجە نەتەوەییەکان.\nئەندامی کۆمیتەی ناوەندیی کۆمەڵە بە ئاماژە بە چەندوچۆنیی پشتیوانیی دەرەکی لە جووڵانەوە ڕزگاریخوازییەکان، باسی لە ئامانجەکانی سۆڤییەت لە پشتیوانیکردن لە کۆماری کوردستان کرد کە بریتی بوون لە ڕاکێشانی سۆز و عەتفی خەڵکانی ناوچە بۆ دروستکردنی ڕوخسارێکی ڕزگاریدەر لە خۆی لەلای نەتەوەکان، فشارخستنە سەر دەوڵەتی ناوەندیی ئێران بۆ وەرگرتنی ئیمتیاز و دژایەتیی بەرەی ڕۆژاوا.\nئەردەڵان فەرەجی لە کۆتایی باسەکەیدا گوتی کۆماری کوردستان درەوشاوەترین ڕووداوی مێژووی کورد لە سەدەی ڕابردوودا بوو و، بە ئاماژە بە هۆکارەکانی ڕووخانی کۆماری کوردستان گوتی: ئەزموون و وانەکانی کۆمار پێمان دەڵێن پشتیوانییە نێودەوڵەتییەکان تا سەر نین و باشترین فاکتۆر بۆ سەرخستنی جووڵانەوە و پاراستنی دەسکەوتەکان یەکیەتی و تەبایی و یەکڕیزیی نێوخۆییە.\nلە پانێلی دووهەمی سمینارەکەدا کەریم کەریمی، ئەندامی هەیئەتی ئیجرایی کۆمەڵەی زەحمەتکێشانی کوردستان باسێکی پێشکێش کرد لە ژێر ناوی “کۆماری کوردستان لە چ بوارێکدا ڕەخنەی لەسەرە.” بەڕێزیان لەسەر ئەو باوەڕە بوو کە هۆکارەکانی سەرنەکەوتنی کۆماری کوردستان ئەوە بوو کە كۆمار هەر لەسەرەتای دامەزرانەوە هەڵگری هەندێك ناتەبایی بوو كە كاریگەریی لەسەر رەوتی رووداوەكان هەبوو. وەک ناتەبایی لەنێوان مەفهوم و فەلسەفەی سیاسیی “كۆمار” وەك هێمای دەوڵەتی مۆدێرن لەگەڵ پێكهاتە و ساختاری عەشایری بەهێز لە كوردستان. هەروەها ناتەبایی لە نێوان “كۆماری كوردستان” و چوارچێوەی قانونی ئەساسی ڕێژیمی مەشرووتەی پاشایەتیی ئێران بەرچاوە.\nدوایین کۆڕگێری سمینارەکە عومەر باڵەکی، ئەندامی دەفتەری سیاسیی حیزبی دێموکراتی کوردستان بوو کە باسی لە “ڕۆڵی کۆماری کوردستان لە پەرەگرتنی هەستی نەتەوایەتی”ی کرد. بەڕێزیان باسی لەوە کرد کۆماری کوردستان کە لە سەدەی بیستەمدا ڕاگەیەندرا یەکەم دەسەڵاتداری بە شێوەی کۆمارییە و لە سەردەمی خۆیدا توانی ببێتە ڕەمز و نوێنگەی یەکیەتی و یەکپارچەیی نەتەوەی کورد. هەروەها ڕۆژی ڕاگەیاندنی کۆمار دەکرێ بە کۆنگرەیەکی نەتەوەیی دابندرێ؛ چونکە نوێنەرانی هەر چوار پارچەی کوردستانی تێدا بەشدار بوون و تەنانەت هێندێکیان هەتا ڕووخانی کۆماری کوردستان لەنێو دامودەزگای ئیداری و نیزامیی کۆماردا ڕۆڵ و چالاکییان هەبوو.\nئەندامی دەفتەری سیاسیی حیزبی دێموکراتی کوردستان پاشان پەڕژایە سەر ئەو ئەرکانەی کۆماری کوردستان بۆ خۆی دیاریی کردبوون، وەک دەستەبەری مافە نەتەوایەتییەکان، جێگیرکردنی دێموکراسی، هیماسازی، بووژاندنەوەی ئابووری و بەهێزکردنی دیپلوماسی.\nشایانی باسە کە جیا لە بەشداریی نوێنەرانی حیزبە سیاسییەکان، کۆمەڵە، ڕێکخراوی کوردستانیی حیزبی کۆمۆنیستی ئێرانیش بە بەشداریی و پێشکێشکردنی چەپکەگوڵ بە بەڕێوەبەرانی کۆڕیادەکە، ڕێزیان لە هاتنەوە دووی ڕێبەندان، ساڵڕۆژی دامەزرانی کۆماری کوردستان گرت.\n2019/01/21 /by ئەدمین\nئەندامان‌و لایەنگرانی كۆمەڵە لە بریتانیا كۆبوونەوە... شکنجە و توحش جمهوری اسلامی علیە فعالین کارگری و مدنی محکوم است...


کاربەدەستانی هەرێم لە ئەستێرەیەکی ترەوە نەهاتوون | کوردستان تایمز - Kurrdistan Times\nزۆرجار دەگوترێت گەلێک کە خاوەنی ئەنفال و هەڵەبجە و ئەو هەموو نەهامەتییە بێت، شایانی ئەو حکومڕانییە خراپەی پارتی و یەکێتی نییە. دەوترێت ئەوە پاڵشتیی زلهێزان و وڵاتە ئیقلیمییەکان و تەزویرە ئەو دوو هێزەی هێشتۆتەوە نەک پشتیوانییراستەقینەی خەڵک. دەگوترێت، نوخبەی سیاسیی هۆکاری هەموو یان زۆرینەی نەهامەتییەکانی هەرێمی کوردستانن نەک خەڵکی ئاسایی کە هیچیان بەدەست نییە. ئەمانە وچەندین بۆچوونی دیکەی هاوشێوە، بەڵام ئایا ئەو تێڕوانینانە راستن؟\nلە ‘تیۆری کەلتوری سیاسیی’ دا گریمانەیەک هەیە، دەتوانین ناوی لێبنێین تێزی ‘گونجان’ یان ‘سازبوون’. بەپێی ئەم تێزە، جۆری حکومڕانیی و دەستەبژێری سیاسیی هەر شوێن و وڵاتێک ساز و گونجاوە لەگەڵ بیرکردنەوە و دید و تێڕوانینی خەڵکەکەی.\nئەو بیرۆکەیەی کە دەڵێت سیستەمی سیاسیی ڕەنگدانەوەی کەلتوری کۆمەڵگەیە، رەگێکی قوڵی لە مێژوودا هەیە. بۆ نمونە، مۆنتیسکۆ (1689- 1775) لە کتێبی De L’Esprit des Lois ‘رۆحی یاساکان’ باس لەوە دەکات کە ئەو یاسایەی کۆمەڵگەیەک رێکدەخات، ڕەنگدانەوەی عەقڵیەتی زاڵی تاکەکانی ئەو کۆمەڵگەیەیە. بەمانایەکی دیکە، ئەوە ئاستی ڕاستگۆیی و ڕادەی مەدەنیبوون و جۆری بیروباوەڕ و بەها و تیڕوانینەکانی خەڵکە کە دواجار شێوازی حکومڕانییەکە دیاریدەکات، جا حکومڕانییەکە ستەمکاری و دیکتاتۆری بێت یان دیموکراسی. بەهەمانشێوە، ئەلێکسیس دو تۆکڤیل (1805-1859) لە کتێبی De la Démocratie en Amérique ‘دیموکراسی لە ئەمریکا’ ئەوە دەخاتەڕوو کە دەرکەوتن و گەشەکردنی دیموکراسی لە ئەمریکا ڕەنگدانەوەی ئاراستەی لیبراڵانەی خەڵکی ئەمریکایە.\nلە ئەدەبیاتی ئیسلامییشدا، زۆرجار جەخت لەسەر ئەوە دەکرێتەوە کە کاربەدەستان دەرهاویشتە و هاوشێوەی خەڵکەکە خۆیانن، ئەگەر خەڵکەکە باش بوو، ئەوا کاربەدەستانیش باش دەبن، پێچەوانەکەشی ڕاستە ‘كيفما تكونوا يولى علیکم’.\nلە سەردەمی نوێیشدا، شکستی دیموکراسی لە ئەڵمانیای فایمەردا (١٩١٨-١٩٣٣) و هاتنە سەر حوکمی هیتلەر ئەو راستییەی دەرخست کە ناکرێت دەستەڵاتی سیاسی و ئاراستەی خەڵک دژ بە یەک بن. هەرچەندە لەدوای جەنگی جیهانیی یەکەم، دەستورێکی دیموکراتی لە ئەڵمانیا پەسەندکرا، بەڵام لە واقیعدا هەرگیز ئەو دیموکراسییە بەرجەستە نەبوو. هۆکاری ئەوەش بۆ ئەوە دەگەڕایەوە کە خەڵک چەندین ساڵ بوو لەگەڵ تاکڕەوی وستەمکاری ڕاهاتبوون، ئاسان نەبوو یەکسەر لەگەڵ دیموکراسی ڕابێن. کاتێک ئەو دیموکراسییە نوێیە شکستیهێنا، ئیتر ڕێگە بۆ هیتلەر خۆشبوو کە لەڕێیهەڵبژاردنەوە دەستەڵات بگرێتە دەست. دواتر روونە کە هاتنی هیتلەر چی کارەساتێکی دروستکرد و چۆن بووە هۆی جەنگی جیهانی دووەم و کوژرانی چەنیدن ملیۆن مرۆڤ لە جیهاندا. شکستی بەهاری عەرەبیش لە میسر و چەند وڵاتێکی دیکە، نموونەیەکی نزیکترە لەمڕووەوە.\nشکستی ئەزموونی دیموکراسی لە ئەڵمانیای فایمەر لەنێوان هەردوو جەنگی جیهانیی یەکەم و دووەمدا و ئێستاش لە هەندێ وڵاتی عەرەبیی و ئەزموونی ناسەقامگیریی لە عێراقی دوای سەدام و بەدینەهاتنی حکومڕانییەکی دادپەروەر و دیموکراسی پاش ٢٩ ساڵ لە دروستبوونی هەرێمی کوردستان، ئەو راستییە دەخەنەڕوو کە زەحمەتە دیموکراسی بەبێ زۆرینەیەک لە خەڵکی دیموکراتیخواز بێتەدی.\nلە زانستی سیاسیدا، گریمانەیەکی دیکە هەیە کە جگە لە جۆری حکومڕانییەکە، سەقامگیریی سیستەمە سیاسییەکەش دەبەستێتەوە بە جۆری بیرکردنەوەی خەڵک. ئەم گریمانە یارمەتیمان دەدات بۆ تێگەیشتن لەوەی کە بۆچی هەندێک وڵاتی دیکتاتۆر، هەروەکو وڵاتانی دیموکراسی سەقامگیرن. یەکێک لە هۆکارە هەرە بەهێزەکانی ئەو سەقامگیرییە بریتییە لە رازیبوون و پێدانی شەرعییەتێکی پەنهان و ناڕاستەوخۆ بەو دەستەڵاتە دیکتاتۆرییە، هەروەکو چۆن لە وڵاتە دیموکراسییەکاندا خەڵک لەڕێی سندوقەکانی دەنگدانەوە شەرعیەت دەدات بە دەستەڵات. کەواتە، پێش ئەوەی سەیری جۆری دەستەڵات لە سەرەوە بکەین، گرنگە تەماشای چۆنێتی بیرکردنەوەی خەڵک بکەین لە خوارەوە.\nبەپێی هەردوو گریمانەکەی سەرەوە، سەرهەڵدان و دەرکەوتنی ئەو حکومرانییە پڕ لە گەندەڵی و نادادپەروەرییەی کە لە هەرێمی کوردستاندا هەیە، لەر استیدا لە پلەی یەکەمدا هەڵقوڵاوی بیرکردنەوە و تێڕوانینی خەڵکە. کاربەدەستانی هەرێم هەر کوڕی ئەو میللەت و کەلتورەن کە بە چەوسانەوە و نادادپەروەری و گەندەڵی ڕاهاتوون یان بە جۆرێک لە جۆرەکان خۆیشیان بەشێکن لە گەندەڵییەکە. ئەزموونی خراپی بەشێک لە بەرپرسانی موعارەزەش کاتێک کە پۆستێک وەردەگرن، دیسانەوە دەرخەری ئەو ڕاستییەیە کە کۆمەڵگەی کوردیی توانای بەرهەمهێنانی کاربەدەستی باشتر و دامودەزگای تۆکمەی نەبووە تا ئێستا. کاڵا لە گوێرەی باڵا، کاربەدەستانی هەرێم لە ئەستێرەیەکی ترەوە نەهاتوون!


دامەزراندنی ڕانتی لە کرماشان بە ڕادەیەکە کە دەنگدانەوەی لێکەوتەوە\n13:01 - 8 بانەمەڕ 2721\nدامەزاندنی بێ یاسا و ڕێسا لە پارێزگای کرماشان بە شێوەیەکی بەرچاو پەرەی سەندووە و ئێستا بە دانپێدانانی یەکێک لە ئەندامانی شورای شاری شائاباد، ئەو گەندەڵکارییە لەو شارە لە ئاستێکی بەرزدایە.\nسەرچاوەکان لە کرماشان باس لەوە دەکەن کە ئەو کەسانەی کە لە ڕەوتی هەڵبراژدنەکانی سەرکۆماری لە ئێران لە ساڵی ٩٢ و ٩٦ بانگەشەیان بۆ ''حەسەن ڕووحانی'' کردووە، بڕیارە لەلایەن بەرپرسانی ئەو شارەوە دابمەزرێن.\nئەم هەوڵە کاردانەوەی توند و نەرێنیی لە ئاستی ئێراندا لێکەوتەوە، بەڵام بەرپرسانی پارێزگای کرماشان لە چەندین وتووێژدا خۆیان لە بەرپرسیاریەتیی ئەنجادانی ئەو کارە دەرهاویشتووە و ئەو بابەتەیان بە لاڕێدا بردووە.\nماوەیەک لەمەوپێش یەکێک لە ئەندامانی شورای شاری شائاباد دانی بەوەدا نا کە کوڕەکەی و چەندین خزمی خۆی لە شارەداریی ئەو شارە دامەزراندووە.\nهەروەها ژمارەیەک لە فەرمانبەرانی شارەداریی شائاباد منداڵەکانی خۆیان لەو ئیدارە دامەزراندووە کە ژمارەیان دەگاتە دە کەس.\nبەهۆی نەبوونی سیستەمێکی شایستەسالار و بەرنامەیەکی تۆکمەی بەڕێوەبەری و یاسا و ڕێسایەکی دێموکراتیک، دیاردەی دامەزراندنی ڕانتی لە ئاستی ئێراندا وێڕای سەدان گەندەڵکاریی دیکە گەیشتووەتە بەرزترین ئاستی خۆی.


ئیتر قسەئەکەم (٥)\n5/27/2019 6:31:32 PM\n15467 جار خوێندراوەتەوە\nپێشەکییەک لە جیاتی وەڵامدانەوە\nدوای ئەوەی مام جەلال لە وتاری پلینیۆمی کۆتایی ئۆکتۆبەری ٢٠٠٩دا و ئیرتیجالی ھێرشی شەخسیی کردەسەر کاک نەوشیروان، ماوەیەکی کەم و لە کاردانەوەی ئەو قسانەدا، دووەمیان نامیلەکەی (لە ھاوخەباتییەوە بۆ تەخوین) ئەنوسێ، ئیتر مام جەلال لە "ھاوڕێی خۆخستنە بەر گوللـە"وە لای کاک نەوشیروان ئەبێ بە "ئاغای تاڵەبانی".\nلەسەر کێشەی سەرۆکایەتی ھەرێمیش ناکۆکی ئەو دوو ھاوڕێیە و گروپێکی مەکتەبی سیاسی ی ن ک، لە ساڵی ٢٠٠٥وە دەست پێ دەکات، بەڵام دوای ھەشت ساڵ و کاتێ مەترسییەکە سەرھەڵدەداتەوە، کاک نەوشیروان نامیلکەی (کێشەی سەرۆکایەتی ھەرێم) دەنوسێ، ھەموو ئەو کۆنوسی کۆبونەوە و قسانەی نێوان خۆی و مام جەلال و مەکتەبی سیاسی بڵاودەکاتەوە.\nبەندە، وەک لە بەشی یەکەمدا ئاماژەم پێداوە، تا بە قەواڵەیەکی ئەخلاقی و حیزبی، بەو ھاوڕێیانەوە گرێدرابووم، ئیلتیزامم بەو بەڵێن و گرێبەستەوە کردووە، بەڵام کاتێ دەگاتە تەخوین و مەترسی جددی لەسەر مێژوی ژیانی شەخسی و سیاسی و بیری نەوشیروان مستەفا و ناکۆکییەکان بۆ ناوزڕاندن قوڵ دەبنەوە، ئیتر بێدەنگی جگە لە تاوان و ھەڵەی تەمەن، ھیچ مانایەکی تری نامێنێ.\nفەرمانێک بۆ ٤٨ سەعات !\nھەر ئەو رۆژەی کاک نەوشیروان بڕیاری گرتنەکەی لە دژەتیرۆری پارتییەوە بەدەست گەیشت، من وەک بەرپرسی میدیا و شۆڕش حاجی وەک وتەبێژی بزوتنەوەکە بۆ جێبەجێکردنی، فەرمانی وەڵامدانەوەی مەسعود بارزانی راسپارد.\n-پێشنیازدەکەم پەیوەندییەک بە یەکێتی و راگەیاندنەکانیانەوە بکەین بۆئەوەی لەم بەرگریکردنەدا ھاوکار‌و ھاوئاھەنگیمان بکەن.\nمن ئەم قسەیەم کرد‌و کاک نەوشیروان وتی:\n-زۆر باشە، لەگەڵ کاک قادری حاجی عەلی قسەبکەن، ئەو رێکیبخات.\nھەر لەوێ تەلەفۆنم بۆ کاک قادر کرد.\n-کاک قادر ئەڵێ ئیعلامی یەکێتی لای ماڵی مام جەلالە، پێی باشە کاک حەمەتۆفیق ئەو ھەماھەنگییە رێکبخات.\nئەمەم بە کاک نەوشیروان وت و لەگەڵ شۆڕش حاجی خەریکی چپە بوین، بۆئەوەی کاممان پەیوەندی بە کاک حەمەتۆفیقەوە بکات.\n-باسی چی ئەکەن، پێم بڵێن ؟\nلەگەڵ ئەم قسەیەدا کاک نەوشیروان وتی" وازی لێ بێنن، بابزانین یەکێتی خۆیان چی ئەکەن، تاقیکردنەوەیەکی ئەوانیشە".\nلەو کۆبونەوەیەدا رێککەوتین سەعات ٣ی پاش نیوەڕۆ، شۆڕش حاجی کۆنگرەیەکی رۆژنامەوانی بکات و بەدوایدا لە میدیای گۆڕانەوە ئەو فەرمانی "بریندارکردن و ئازاردان"ەی بارزانی جێبەجێ بکەین.\nچومە سەرەوە، کۆبونەوەیەکی بەپەلەی ستافی میدیام رێکخست، لەو فەرمانەی کاک نەوشیروان ئاگادارمکردنەوە، دوو رۆژ پێش ئەوە، پێشبینی جۆرێ لە کاردانەوەمان کردبوو، بۆیە کەمێ ئامادەسازی کرابوو. شەوق و حەماسی گشت کادیر‌و کارمەندەکانی میدیا بۆ بەرگریکردن و جێبەجێکردنی ئەو فەرمانەی کاک نەوشیروان (لە جوڵە و جەستە و جەسارەتیان)دا، ھەمان ئەو حەماسەی پێشمەرگەم بیرئەکەوتەوە کە فەرمانی چالاکییەکیان لە کاک نەوشیروانەوە پێئەگەیشت.\nسەعات ٣, شۆڕش حاجی پێچەوانەی ئەو فەرمانەی کاک نەوشیروان لێدوانی دا، لە جیاتی ئازار، ھەتوانی ساڕێژکردنی برینەکانی پارتی و بارزانی کرد، ئامادەیی کاک نەوشیروانیشی بۆ چونە دادگا دەربڕی (لێدوانەکانی وتەبێژ لە سەعات ٣ی ١٦ حوزەیرانی ٢٠١٦دا بەدەنگ و رەنگ و نوسراو لە ئەرشیفدا ماون)، تەنیا شتێ دژی پارتی وتی، ئەوە بوو، کە دەبێ لەسەر ٣١ی ئابیش خەڵک دادگایی بکرێن. ئێمە توشی شۆک بوین، بەڵام دەستمان پێکرد و وەک خۆی لە جێبەجێکردنی ئەو ئەرکەدا بوین کە پێمان سپێردرابوو.\n-ئەو حەملەیە لەسەر بارزانی ھەرئێستا راگرن.\n-ئێوە بە قسەی کێ‌و بەچ ئامانجێ ئەم حەملەیە لەسەر بارزانی ئەکەن؟\n-مەرج نییە کاک نەوشیروان ھەرچییەک بڵێ ئێوە جێبەجێ بکەن !\n-ھەر شتێ رویدا، ئێوە لە میدیا بەرپرسن.\nئەم قسانەو زۆری تر، ھەریەک لەو ئەندامانەی گروپی "خڕ" دەیانکرد و تەنیا یەک وەڵامم ھەبوو:\n-فەرمانی رێکخەری گشتییەو بڕۆن لەگەڵ خۆیدا قسە بکەن.\nسەعات ٥ی ئێوارەی ئەو رۆژە چومە لای کاک نەوشیروان، بەدیار KNN ەوە دانیشتبوو.\n-دەستان خۆش بێ، ھەموی ئەبینم، توندتری بکەن.\n-کاکە، بەڵام بابزانی فشارێکی گەورەمان لەلایەن ئەو برادەرانەوە بۆ راگرتنی لەسەرە.\nکەمێک بە توڕەییەوە وتی:\n-کێ فشارتان لێ ئەکا، پێم بڵێ کێن ؟ !\nھیچ ناوێکم نەوت، حەزیشم نەکرد بەو توڕەیی و بێزارییەوە بیبینم، ھەرزو جێم ھێشت و چومەوە سەرەوە.\nلە ھەموو لایەکەوە تەلەفۆنی جیاجیا بۆ راگرتنی ئەو ھەڵمەتە دەھات، زۆریان لەژێر کاریگەری ئەو گروپەی "خڕ"دا تەحلیل و تەفسیریان دەکرد، وەڵامی من بۆ ھەمویان ئەوە بوو "ئایا ئەزانن پارتی فەرمانی گرتنی کێی دەرکردوە ؟"، ھەندێکیشیان دەیانوت ئێمە قسەمان لەگەڵ خۆی کردوە و لەم حەملەیەی ئێوە ناڕازییەو وتوشیەتی "رایئەگرین".\nسەعات ٧ی ئێوارە و بۆ دڵنیایی، جارێکی تر چومەوە لای کاک نەوشیروان.\n-کاکە ھیچ رێنمایی تازەت نییە\n-بەردەوام بن، دەستان خۆش بێ، ھەوڵ بدەن زۆرترین کەس قسەی لەسەر بکا\n-پەیوەندی بە زۆر کەسەوە ئەکەین، فشاری ھاوڕێکانمان بەردەوامە، کاردانەوەی خراپی ھەیە و وایان کردوە کەمترین کەس ئامادەی قسەکردنن، دەشڵێن تۆ ناڕازیت و وتوتە رایئەگرین؟!\n-ناوم پێ بڵێ، کێ وای وتوە ؟\nبەناچاری ئەمجارە ناوی ھەمو ئەوانەم ھێنا کە دژی ئەو بەرگریکردنەی ئێمە بون و لەگەڵ بڕیارەکەی رێکخەری گشتیدا نەبون، رەخنەکانیشیانم پێگەیاند.\n-ئەوانە ھەمویان بەرژەوەندییان لەگەڵ پارتی و ھەولێردا ھەیە، نایانەوێ لەخۆیانی تێکبدەن، ترسنۆکن‌و ...\nئێوارەی رۆژی دوایی ١٧ی حوزەیران، ھەرسێ بەرپرسی ئەوکاتی (سایتی سبەی، بەرنامەکان، ھەواڵ)م لەگەڵ خۆم برد و چووین بۆ کۆبونەوەی رێکخەری گشتی، وەک پیشەی ھەمیشەیم کە ھاوڕێکانم لەگەڵدا بووایە، دەرفەتم بە ئەوان دەدا، گەر پێویستیش نەبوایە خۆم لەو جۆرە کۆبونەوانەدا قسەم نەئەکرد، کاک نەوشیروان، رو لەوان و پرسیاری کرد:\n-دەنگ وباستان ؟ فشارتان لەسەر نییە ؟!\n-ھیچ گوێ بە فشاری پارتی نادەین.\n-ئەزانم فشاری برادەرانی خۆمانتان لەسەرە، ئەوانە ھەر ترسنۆک بون، بزانە کەسیان ئامادەن یەک وشە لەدژی پارتی بڵێن، لە شاخیش ھەر ترسنۆک بون، پارتی ئەیەوێ لە ئاخری تەمەنما وەک کەسێکی لەیاسا دەرچوو مێژوی من رەش بکا، بەڵام بەداخەوە ھاوڕێکانمان کەسیان جورئەتی ئەوەیان نیە یەک دێڕ بۆ پشتیوانی من لەدژی پارتی و مەسعود بارزانی بڵێن، تەنیا ئێوە بەرگری ئەکەن و ئەیانەوێ رێگری لە ئێوەش بکەن، گوێ بەو ترسنۆکانە مەدەن.\nلە ھەستاندا و بە تەنیا و بە چپە بیرم خستەوە کە ئێمە پابەندی ٤٨ سەعاتەکەین و کاتی راگرتنی نزیک بوەتەوە.\n-چیتر پێویستە بیکەین؟\n-رەزاق بابزانی، من ئەو قسانەی کە لای ھاوڕێکانت کردم ئەم بەیانییەش ھەمویانم بانگ کردوە و لەوە خراپتر و زیاترم پێ وتوون، وتوشمە تەنیا رەزاق دیفاعم لێ ئەکا ئەتانەوێ ئەویش بێدەنگ بکەن؟!\nلەراستیدا تەنیا میدیای گۆڕان و میوانەکانی ئەو دوو رۆژە بەرگرییان کرد، زۆرن و ئەرشیفەکەی ماوە، لێرەدا ناکرێ ناویان بھێنرێ، بەڵام ئەوانە زۆر زیاتربوون کە لەژێر کاریگەری ئەم گروپەی "خڕ"دا دژایەتییان دەکردین، با ھەر کەس بە رۆژمێری خۆی و لێدوان و نوسینەکانیدا، بچێتەوە، لە ١٦و ١٧ی حوزەیرانی ٢٠١٦دا، چی بۆ بەرگریکردن لە کاک نەوشیروان کردووە، حەتمەن بێدەنگی ھەر گۆڕانخوازێک بە (ویست) یان بە (پێویست) یاخود بۆ (بەرژەوەندی تایبەتی)، ناڕاستەوخۆ بەبەشێک بووە لە پشتیوانی بڕیاری دادگای دژەتیرۆری پارتی، ناکرێ لێرەدا ئاماژە بە تاقانە مقابەلەیەکی کاک قادری حاجی عەلی نەدەین کە لە سایتی سبەی و لە وەڵامدانەوەی ئەو ھەڵمەتەی پارتیدا کردویەتی.\nھەرچەندە پارتی، زیاتر لە شەش مانگ بوو، ماکینەیەکی گەورەی ئیعلامییان بۆ تەشھیرو ناوزڕاندنی کاک نەوشیروان خستبووەگەڕ، لە کاردانەوەی ئەو ھەڵمەتە ٤٨ سەعاتییەی ئێمەدا، ئێوارەی ١٧ی حوزەیران، بۆ یەکەمجار مەسعود بارزانی بەیاننامەیەکی دەرکرد و داوای لە پارتییەکان کرد، ھەڵمەتی راگەیاندن و وەڵامدانەوە رابگرن، پێشبینییەکەی کاک نەوشیروان و نھێنی ٤٨ سەعاتەکەی بۆ دەمکوتکردنی پارتی راست دەرچوو.\nوا بووە ھەزار، بە تاقە مەردێ\nسەرەنجام و ئێستا، گۆڕین و بەلاڕێدابردنی بزوتنەوەکە، تەسلیمبون بە ھەرسێ فاکتەری پێ (پاوەر، پارە، پارتی)، ھەموو ئەو بۆچون و شیکردنەوانەی کاک نەوشیروان بۆ کەسایەتی ئەم گروپەی "خڕ" و ھاوڕێکانی تری دەیکرد، راست و دروست دەرچوون، لەپێش مەرگیدا و بە نوسراو و بە خەتی خۆی، ھەمان بۆچون و تەقیمی لەسەر ھاوڕێکانی نوسیوە و لای (دکتۆر چیا) ھاوڕێی ٥٠ ساڵەی خۆی پارێزراوە، چەندجارێکیش دکتۆر بۆ ئاگادارکردنەوەی ئەو گروپەی زیان بە فکر‌و ژیانی سیاسی نەوشیروان مستەفا دەگەیەنن، ھەڕەشەی بڵاوکردنەوەی کردووە.\nدوای مەرگی کاک نەوشیروان و تاکە تاکە نەبێ، ھەموو ئەوانەی لەو حەملەی بەرگریکردنەدا دژی پارتی وەستانەوە و پشتیوان و بەرگریکاری بیروباوەڕی نەوشیروان مستەفا بوون، بەشێواز‌و بیانوی جیاجیا لە بزوتنەوەی گۆڕان دورخرانەوە.


پشتیوانی عەیدی خەلەف موراد – ڕێکخراوەی ڕۆڵە\nعەیدی خەلەف موراد\nعەیدی خەلەف موراد بیست و دوو ساڵ تەمەنی هەیە. ئەو لە ئاوارە سوریەکانە وا لە کەمپی پەنابەرانی UN لە دهۆک لەگەڵ بنەماڵەکەی دەژی. بە هۆی شەڕ و هێرشی داعش بۆ سەر سوریا بنەماڵەکەی لە هەلومەرجێکی زۆر ناخۆشدا بوون و بە دەستی بەتاڵ سوریایان بە جێهێشت بوو و بە پێ بەرەو عێراق و هەرێمی کوردستان هاتبوون. دایکی عەیدی خەلەف دەڵێت عەیدی لەم هەلومەرجە ناڕازی بوو و تووشی نەخۆشی دەرونی بووبوو. لە خێمەکانی UN ژیان زۆر سنووردارە. ئەوان خێمەکەیان بۆ چەند بەش دابەش کردووە. بەشێکی وەک هۆڵ، بەشێکی چێشتخانە، بەشێکی تەوالێت و بەشێکیش گەرماو. عەیدی خەلەف لەناو گەرماوەکەدا خۆی سووتاند. دەنگی هاواری بەرز دەبێتەوە و بەشێکی خێمەکە دەسووتێت. بنەماڵە و ئەو کەسانەی کە لە کەمپەکە بوون زوو ئاگادار دەبن، ئاگرکە دەکوژێننەوە و دەیگەیێنە نەخۆشخانە. ئەو لە مەرگ ڕزگاری دەبێت، بەڵام لەسەر لەش و ڕوخساری ئاسەوارێکی زۆری سووتان ماوەتەوە. تێچووی دەرمانەکەی زۆرە و بنەماڵەکە بە هۆی ئەوەی کە ئاوارەن ناتوانن تێچووی دەرمانەکەی دابین بکەن.\nدهۆک، هەرێمی کوردستانی عێراق


بەسرە لە خۆپیشاندانەوە بۆ كردنەوەی دەرگای گۆڕانكاری\nبزوتنەوەی ناڕەزایی بەسرە پەیامی خۆی گەیاندە بەغداو هەموو عیراقی هەژاند. هەرچەند بزوتنەوەكە زێدەڕۆیی لە توندوتیژی كردووە، بەڵام رەوشەكە ئاماژە بۆ ئەوە دەكا كە ئەستەمە بزوتنەوەكە تەنها وەك جموجوڵێكی توندوتیژ و ناڕازی بۆ دەربڕینی بێزاری لە ئاستی خراپی خزمەتگوزارییەكان بمێنێتەوە. ئەوەی زۆرتر رێی تێدەچێ ئەوەیە كە رووداوەكانی بەسرە لێكەوتەو ئاكامی قووڵ بە دوای خۆیاندا بێنن و رێ بۆ گۆڕانكاری خۆش بكەن.\nدیارە یەكەم و كاریگەرترین لێكەوتەی خۆپیشاندانەكان، ریسواكردنی خودی عەبادی و ئاشكراكردنی بودەڵەیی حكومەتەكەیەتی. عەبادی بەرپرسی یەكەمە لە گەیشتنی رەوشی بەسرە بەو ئاستە خراپەی كە بۆتە مایەی هەڵایسانی خۆپیشاندانی توندوتیژ. هۆی سەرەكیی هەڵایسانی خۆپیشاندانەكان، شكستی عەبادییە لە دابینكردنی خزمەتگوزاریی گشتی. پاش سەندنەوەی موسل و تێكشكاندنی داعش، عەبادی وەك سەركردەیەكی سەركەوتوو و براوەی جەنگ خۆی نیشانداو بە شێنەیی و بەوپەڕی متمانەوە خۆی بۆ خولی دووەمی سەرەك وەزیران ئامادە كرد. بەڵام لە مەیدانی بنیاتنان و خزمەتگوزاریدا هیچی پێشكەش بە هاووڵاتییەكانی نەكرد. ئەمەش نەیارەكانی هاندا خۆپیشاندانەكانی بەسرە بۆ سەلماندنی شكستی عەبادی بقۆزنەوە. هادی عامری هەلەكەی لە دەست نەداو داوای دەستلەكاركێشانەوەی عەبادیی كرد. دوای ئەو، قەیس خەزعەلی سكرتێری عەسائیبی ئەهلی هەق وتی پەیوەندییەكانی لەگەڵ عەبادی گەیشتوون بە بنبەست. ئەویش داوای لێ كرد دەست لەكار بكێشێتەوە. بەڵام لەهەمووی ناخۆشتر بۆ عەبادی ئەوەیە كە موقتەدا سەدریش داویەتییە پاڵ ئەوانەی كە داوای دەست لەكار كێشانەوەیان لێ كردووە.\nبەپێی ئەم پێشهاتانە، دەردەكەوێ كە عەبادی چانسی گەڕانەوەی بۆ پۆستی سەرەك وەزیران لە جاران كەمتر بووە، بە ڕادەیەك كە پێناچێ دۆستە ئەمریكییەكانیشی وەكو جاران پێداگری لەسەر ئەوە بكەن كە پۆستی سەرەك وەزیرانی وەرگرێتەوە. لەگەڵ كەمبونەوەی چانسی عەبادی، هیچ سەركردەیەكی دیكەی حزبی دەعوە چانسێكی بەهێزتری بۆ بەدەستهێنانی پۆستی سەرەك وەزیران نابێ. ئەمەش خۆی لە خۆیدا پێشهاتێكی گرنگە كە عیراق هێورتر دەكاتەوەو دەیگوازێتەوە بۆ قۆناغی پوكانەوەی دەسەڵاتی حزبی دەعوە.\nلەلایەكی ترەوە، رەنگە خۆپیشاندانەكانی بەسرە گۆڕو تینێكی زۆرتر بە پڕۆژەی هەرێمی بەسرە ببەخشن، بە تایبەتی كە لەم هەلومەرجەی ئێستادا هاووڵاتیانی بەسرە ئامادەترن بۆ پەسندكردنی پڕۆژەی پێكهێنانی هەرێمی بەسرە. ئەگەر بەسرە بەرەو پێكهێنانی هەرێم هەنگاو بنێ، دەرگای بە هەرێمكردنی پارێزگاكانی تر دەكرێتەوەو دور نییە لە ماوەی چوار ساڵی داهاتوودا چەند پارێزگایەكی شیعی، هەروەها سوننی، هەرێم پێك بهێنن.\nبزوتنەوەی ناڕەزایی بەسرە فاكتەرێكی كارا دەبێ لە هاندانی بەسرە بۆ بەدەستهێنانەوەی رۆڵی پێشڕەوایەتی وەك گەورەترین سێیەم شاری عیراق و وەك بەرهەمهێنەری نەوت و پایتەختی ئابوریی عیراق. دەستەبژێری سیاسی و رۆشنبیری بەسرە دەتوانێ پێگەیەكی سیاسیی گەورەتر بۆ بەسرە لە سیاسەتی عیراقدا دابین بكات.\nبەدڵنیاییەوە بەسرەی پاش خۆپیشاندانەكان بەسرەیەكی تەواو جیاواز دەبێ و ئەوەی لێ چاوەڕوان دەكرێ كە وەك یاریكەرێكی كاراترو دینامیكتر هەڵسوكەوت بكات. بەسرە لەناو شارەكانی باشوردا لێی دەوەشێتەوە ببێ بە سەنتەری جەمسەرێكی كاریگەریی عیراق، بە تایبەتی كە بەسرە لە هەموو شارەكانی دیكەی باشوری عیراق سكولارترەو لە هەمویان زیاتر لەگەڵ كۆمەڵگاكانی كەنداو تێكهەڵكێشترەو بەپێچەوانەی هەموو شارەكانی عیراقەوە كەلتورێكی كیشوەری- دەریایی هەیە.\nبەسرە هەمیشە لە عیراق جیاواز بووە. هەر لەوێش خوێندنگە فەلسەفییەكانی موعتەزیلەو ئیخوانی سەفا پەیدا بوون كە تێڕوانینێكی ژیرانەیان بۆ دەقە پیرۆزەكان هەبوە. بەسرە تەنانەت لە رێزمانی عەرەبیش خوێندنگەی تایبەتی خۆی هەبوەو لەم بوارەدا هەمیشە لە كێبڕكێ دا بووە لەگەڵ خوێندنگەی كوفە.\nلە سەردەمی عوسمانییەكانیش تایبەتمەندیی خۆی هەبوەو سەر بە بەغدا نەبوە، تەنانەت لە سەدەی هەژدەهەمدا بازرگانیی لەگەڵ بریتانیا و فەرەنسا و هۆلاندا هەبوە. بەسرە لە كاتی دامەزراندنی دەوڵەتی عیراقدا، كاندیدی بۆ پاشایەتیی عیراق هەبوو كە تالیب نەقیبە، بەڵام ئینگلیزەكان رەتیان كردەوە چونكە كاندیدێكی لاوازو دەستەمۆ گوێڕایەڵیان دەویست. بۆیە لە عیراق دوریان خستەوەو تەنها لە ساڵی 1925 دا رێیان پێ بدا بگەڕێتەوە.\nئەم پێشینەیە بەسرە بۆ رۆڵێكی گەورە لە ئایندەی نزیكدا ئامادە دەكا. بەدڵنیاییەوە بەسرە شایستەی ئەو رۆڵەیە.


گۆڕان ناوەرۆکی کۆبوونەوەکەی لەگەڵ نوێنەری سەرۆکی ئەمریکا ئاشکرا کرد – کوردی – RojNews.News\n02/03/2020 - 6:23:46 pm\nچوؤرشەممە, 13 سبت 2017 – 17:22\nوشیار عومه‌ر ئه‌ندامی ژووری په‌یوه‌ندییه دیبلۆماسییه‌کانی بزووتنه‌وه‌ی گۆڕان ڕایگه‌یاند، که برێت مه‌کگۆرک پێى وتوون ئه‌مریکا سه‌د له سه‌د دژى ئه‌نجامدانى ڕیفراندۆمى هه‌رێمى کوردستانه.\nدوانیوه‌ڕۆى ئه‌مڕۆ برێت مه‌کگۆرک نوێنه‌ری سه‌رۆکی ئه‌مریکا بۆ ڕووبه‌ڕووبوونه‌وه‌ی داعش، سه‌باره‌ت به ڕیفراندۆمی هه‌رێمی کوردستان و چاره‌سه‌ری کێشه‌کانی هه‌ولێر و به‌غدا سه‌ردانى شارى سلێمانى کرد و له‌گه‌ڵ بزوتنه‌وه‌ی گۆڕان کۆبوه‌وه، که‌مێک پێش ئێستاش کۆبوونه‌وه‌که کۆتایى هات.\nله‌باره‌ی ناوه‌ڕۆکی کۆبوونه‌وه‌که‌وه، وشیار عومه‌ر ئه‌ندامی ژووری په‌یوه‌ندییه دیبلۆماسیه‌کانی بزووتنه‌وه‌ی گۆڕان له کۆنگره‌یه‌کى ڕۆژنامه‌وانیدا ڕایگه‌یاند: “برێت مه‌کگۆرک پێی وتین له واشنتۆنه‌وه هاتووم بۆ ئه‌وه‌ی بۆ هه‌موو لایه‌نه سیاسیه‌کان ڕوون بێت، که ئه‌مریکا سه‌د له‌سه‌د دژی ڕیفراندۆمه له 25ی ئه‌یلولدا”.\nوتیشی: “مه‌کگۆرک ئاماژه‌ی بۆ ئه‌وه‌کرد که له‌گه‌ڵ به‌غدا گفتوگۆیان کردوه و ئاماده‌ن بۆ دامه‌زراندن و دروستکردنی چوارچێوه‌یه‌ک بۆ په‌یوه‌ندییه‌کانی نێوان هه‌رێم و به‌غدا و ئه‌م پرسه‌ش ده‌به‌نه ئه‌نجومه‌نی ئاسایش و هه‌فته‌ی داهاتوو له نیویۆرک قسه‌ی له‌سه‌ر ده‌که‌ن”.\nئه‌وه‌شی ئاشکرا کرد “که نوێنه‌ری سه‌رۆکی ئه‌مریکا پێی وتون که له‌گه‌ڵ فه‌ره‌نسا و به‌ریتانیا له به‌غدا تیمێک دروست ده‌که‌ن، بۆ ئه‌وه‌ی هه‌موو قه‌یران و ناکۆکیه‌کانی نێوان هه‌رێم و به‌غدا چاره‌سه‌ر بکرێن و گره‌نتی هه‌بێت”.\nوتیشی: “سێیه‌م په‌یامیش ئه‌وه بوو، که ڕیفراندۆم له ڕێگه‌ی په‌رله‌مانه‌وه دوابخرێت”.


گیانلەدەستدان بەکۆرۆنا لە ئەمریکا لە کەمبوونەوەدایە\nHome›هەواڵ›جیهان›گیانلەدەستدان بەکۆرۆنا لە ئەمریکا لە کەمبوونەوەدایە\nویلایەتە یەکگرتووەکانی ئەمریکا لەماوەی 24 کاتژمێری رابردوودا تەنیا 691 حاڵەتی گیانلەدەستدانی تۆمارکردووە، بەمەش کۆی گشتی گیانلەدەستدانی لە ئەمریکا گەیاندە 110.48، بەپێی راپۆرتەکانی زانکۆی جۆن هۆبکینز.\nبەهەمانشێوە ژمارەی تووشبوانیش بە ڤایرۆسی کۆرۆنا لە ئەمریکا لە کەمبوونەوەدایە بە بەراورد بە مانگی رابردوو، بە جۆریك کە کۆی تووشبووان گەیشتۆتە 2,007,449 کەس.\nلەکاتی ئێستادا بەهۆی خۆپیشانداو قەرەباڵگی شەقامەکانی ئەمریکاوە ترسی ئەوە هەیە دووبارە کۆرۆنا لەنێو هاووڵاتیانی ئەمریکادا تەشەنە بسێنێتەوە، بۆیە تەندروستی ئەو وڵاتە بەردەوامە لە هۆشیارکردنەوەی هاووڵاتیان.\nبەهۆی گەندەڵییەوە داوا دەکرێت پارێزبەندی لەسەر کۆمەڵێک پەرلەمانتار لاببرێت


ئەوە باخچە نییە.. ئەوە نەندیخانەیە! .. نووسینی : رەزا شـوان – Dengekan\nbyRaza Shwan\tMarch 9, 2020\tGeneral, Literature\nPrevious ڕێکخراوەکان و ژنانی یەکسانیخواز لە تاراوگە پشتیوانی کەمپەینی ٨ مارس ، ڕۆژی جیهانی ژنان لە هەرێمی کوردستان دەکە ن\nNext قاوە گرەوە … شیعر : نزار قبانی … وەرگێڕانی : پشکۆ ناکام\nخوێندنەوە و وێرانکردنی خود.. ئاراس سەعید\nبەغدا لە نێوان برێت ماكگۆرك و قاسم سلێمانیدا …. عەلی مەحمود محەمەد\nسیکۆلاریزم و چەند سەرنجێک-9-… شەماڵ بارەوانی\nMay 12, 2022\tClosed\nخلیسكانی توركیا بۆ نێو زه‌لكاوی یاسای (كاتسا)ی ئه‌مریكا  … عیماد عه‌لی\nئەو ڕێوییەی بە خۆیدا چووەوە … و: محەمەد بەرزی\nسێ سه‌ده رۆشنگه‌ری له خۆرئاوا …. عه‌لیشاد لوربه‌چه …. وه‌رگێڕانی له فارسییه‌وه: جه‌بار سابیر


وەزارەتی پەروەردە بڕیارێكی بۆ منداڵانى پۆلی یەك دەركرد – تۆڕی میدیایی خەڵک\n2018/08/10 - 1:07 PM\nوەزارەتی پەروەردەی حكومەتی هەرێم تەمەنی وەرگرتنی منداڵانی بۆ پۆلی یەكەمی بنەڕەتی دیاری كرد، دەشڵێت: “ئەو منداڵانەی لە باخچەی منداڵانی ساڵی ( 2016-2017) و ( 2017-2018) لە بەراوری 1/1 تا 31/1 وەرگیرابوون، بۆ ماوەی دوو ساڵ لە پۆلی یەك وەربگیرێن”.\nوەزارەتی پەروەردەی حكومەتی هەرێم لە گشتاندنێكدا، كە ئاڕاستەی سەرجەم پەروەردە گشتییەگانی كردووە، و وێنەیەكی دەست (خەڵك) كەوتووە ڕایگەیاندووە، ئەو منداڵانەی لە باخچەی منداڵانی ساڵی ( 2016-2017) و ( 2017-2018) لە بەراوری 1/1 تا 31/1 وەرگیرابوون، بۆ ماوەی دوو ساڵ لە پۆلی یەك وەربگیرێن.\nڕاشیگەیاندووە، ئەو منداڵانە بۆ هەردوو ساڵی خوێندنی (2018-2019 ) و (2019-2020) لە پۆلی یەكدا وەربگیرێن.\nبەپێی بڕیاری وەزارەتی پەروەردەی هەرێم، ئەمساڵ منداڵانی موالیدی 2012 لە پۆلی یەكەمی بنەڕەتی وەردەگیرێن.\nبەوێنە؛ كەزێی تەمەن 10 ساڵ دوای ساڵێك دابران لەڕێی هەندەران بە ئامێزی دایكی شادبووەوە


لە وەڵامی هاوڕێیەکمدا\nچوار شەممە, 29. 8. 2012\tئاگری ئیسماعیل زاده\nهاوڕێیەکەم چەند پرسیارێکی لێ کردم لە سەر ڕێکەوتنی چەند ڕۆژ لەمەو بەری حیزبی دێموکراتی کوردستانی ئێران و کۆمەڵەی شۆرشگێری زەحمتکێشانی کودستانی ئێران بوو پاش قسەیەکی زۆر بڕیارمان دا کە قسەکانمان وەک وتوێژ بڵاوی کەینەوە.\n١: ڕێکەوتنی ئێستای حیزب و کۆمەڵە(1) چۆن دەبینی؟\nبۆ وڵامی ئەو پرسیارە سەرەتا دەمەوێت پرسیارێکی تر بێنمە ئاراوە پرسیارەکە ئەوەیە لە ئێستادا ڕێكەوتن لە نێوان ئەو دوو حیزبە دەتوانێت چ واتایەکی هەبێت؟\nمن ئەو ڕێکەوتنە تەنیا وەک هەست کردن بە ئەگەری هاتنە گۆڕێی ئالوگۆڕێک لە ئێران نابینم.\nلام واییە بەر لەوەی ئەو ڕێکەوتنە جۆرێک چاوڕوانی بۆ هاتنە ئارای ئالوگۆڕ بێت.\nلە ڕاستیدا خۆ ڕێکخستنە بۆ ساز کردنی ئالوگۆڕێک، بە واتایەکی تر ئەو دوو لایەنە سیاسییە گەیشتوونە ئەو بڕوایەی کە لە بارەدۆخی ئێستا دا ئەگەری ئاڵوگۆڕی سیاسی لە ئێران دا زۆرە و هەر ئەوەش وای لێکردوون کە ئەوان ئەو ڕێکەوتنە ببەستن.\nبۆیە من ئەو ڕێکەوتنە وەک سەرەتایەکی کۆمەلێک چالاکی سیاسی لە ئاستی کوردستان و ئێران دا دەبینم و هاوکات لە گەڵ ئەوەش وەک دەستپێکی هاتنە گۆڕێی ئالوگۆڕ لە ناو سیاسەتەکانی ئەو دوو حیزبە دا.\nئەگەر بینەوە سەر وڵامی پرسیارەکە دەبێ بڵێن هەبوونی ئەو ڕێکەوتنە لە ڕاستیدا بە جۆرێک ئیرادەیەکە بۆ سازکردنی ئالوگۆری ناوخۆی حیزبی و ئالوگۆری سیاسی دەرحەق بە حیزبێکی کوردستانی بۆیەش ئەو جۆرە ڕێکەوتنە دەتوانێت باش و بەجێ بێت.\nجوداوازی ئەوە لە خاڵی دووهەم لە ڕێکەوتنەکەدا هاتووە:\n"٢ ــ کۆمه‌ڵه و حیزبی دێمۆکرات بڕوای ته‌واویان به هه‌ڵبژاردنی ئازادانه‌ی سیاسی له لایه‌ن خه‌ڵکی کوردستانه‌وه هه‌یه و له وه‌ها هه‌ڵبژاردنێکدا بێ‌شک سندووقه‌کانی ده‌نگدان به سه‌ره‌کیترین سه‌رچاوه‌ی مه‌شرووعییه‌تی هه‌موو هێزێکی سیاسی له کوردستان و به بنه‌مایه‌کی سه‌ره‌کیی دێمۆکراتیزه کردنی کۆمه‌ڵگای ئازاد و سه‌ربه‌ستی ده‌زانن."\nئەو خاڵە لە ڕاستیدا دەکرێت وەک جۆرێک خۆ ساز کردن بۆ داهاتوو بێت، کەم نین ئەو کەسانی کە باسی ئەوە دێنە ئاراوە کە ئایا کورد لە ڕۆژهەڵات تووشی شەڕی ناوخۆی دێت؟\nشەڕی ناخۆ ئەگەر بێتو لە ڕۆژهەڵاتی کوردستان سەرهەڵدا لە ڕاستیدا دەرەنجامی پاوانخوازی و دەسەڵاتویستی لایەنێک یان لایەنەکان دەبێت.\nئەوەی کە دەبیندرێت دوو لایەنی سیاسی گرینگی کوردستان دەلێن: " ئێمە پێبەند دەبین بە دەنگی خەڵکی کوردستان"\nئەوە تەنیا پێبەند بوون بە ئەو دەنگە نییە کە دەدرێت بە یەکێ لەو لایەنانە. ئەوە واتای ئەوەی هەیە کە دەنگ بە هەر لایەنێکی کوردستانی بدرێت ئەوان ئەو دەنگەیان قەبووڵە. ئەو خاڵە لە ڕاستیدا دانانی سنوورێکە بۆ دەسەڵاتخوازی، ئەوە خاڵە تەنیا ڕێزلێان لە دێموکراسی نییە ئەو خاڵە دڵنیا کردنەوەی کۆمەڵگای کوردستانە لەوەی کە حیزب و لایەن سیاسییەکان لە پێناو دەسەڵات هەموو سنورێک نابەزێن.\n٢: ئایا ئەو ڕێکەوتنە دەکرێت وەک بەرەیەک سەیری بکرێت؟\nلە نێوان بەرەو و ڕێکەوتن دا جوداوازییەک هەیە لە ڕێکەوتندا کۆمەڵێک خاڵی هاوبەش دیاری دەکرێت ئەو خاڵانە هێڵی گشتین بۆ جۆرێک لە هاوئاهەنگی ساز کردن، یاسایەکن کە دەبێت هەر دوو لایەن لە سیاسەتەکانیاندا پێبەندی بن.\nبۆیە ئەو ڕێکەوتنە، دەکرێت کاکڵێک بێت بۆ ساز کردنی بەرە، بەڵام بە تەنیا لەو ئاستەی ئێستادا چەند خاڵی گشتین بۆ سنووری سیاسەت و هەڵسوکەوتی ئەو دوو حیزبە .\nلە بەرەدا تۆ لەگەڵ ئەوەی هاوئاهەنگییەکت هەیە بۆ هەر لایەنێکیش ئاستی مافی لە بڕیارەکانی بەرەدا دیاری دەکرێت.\nدیاری کردنی ڕێژەی مافی بڕیار لە بڕیارەکانی بەرە، گرینگترین خاڵی بەرەیە.\nبەڵام لە ڕێکەوتنی ئێستادا هیچ مافێک بۆ هیچ لایەنێک دیاری نەکراوە لە ڕێکەوتنی ئێستادا چەند خاڵێکی گشتی دیاری کراون دیاری کردنی ئەو خاڵانە دەتوانێت سەرەتایەک بێت بۆ ساز کردنی بەرەیەکی کوردستانی، بەڵام هەتا گەیشتن بە بەرەیەکی کوردستانی کاری زۆر ماوە.\n٣: لە پاش ئەو ڕێکەوتنە پرسیارێک دێتە ئاراوە ئەویش ئەوەیە ئایا ئەو ڕێکەوتنە دەکرێت وەک مەترسییەکە بۆ سەر تێکەڵ بوونەوەی حیزبی دێموکرات سەیری بکرێت ؟\nکاکی برام سەرەتا با من شتێکت بۆ ڕوون کەمەوە حدکا حیزبێکی سیاسییە و ئەو حیزبە ئێستا لە خەباتدایە، دیارە ئەو حیزبە دەتوانێت و مافی خۆشیەتی کە بۆ پەرەپێدان بە خەباتەکەی لە چوارچێوەی سیاسەتە گشتیەکانیدا چالاکی بکات.\nئەوە لە کاتێکدایە کە چۆنێتی پەیوەندی لەگەڵ ئەو لایەنەی کە لێنان جیابوونەوە (حدک) یەکێ لە خاڵە سەرەکییەکانی سیاسەتی حدکایە، بەڵام تەنیا سیاسەتی حدکا ئەوە نییە کە لەگەڵ ئەو هاوڕێیانەی تێکەڵ بێتەوە.\nحدکا لە دوایین پۆلۆنۆمی خۆیدا ڕایگەیاندوە کە ئەو دەیەوێت ڕاستەوخۆ لە گەڵیان دانیشێت، حدکا لە پاش ئەو پۆلۆنۆمەش باسی ئەوەی نەهێناوەتە گۆڕێ کە ئەو حیزبە لە بڕیاری خۆی پاشگەز بووبێتەوە.\nئەو حیزبە لەگەڵ کۆمەڵەی شۆرشگێران ڕێکەوتنی واژۆ کردووە لەگەڵ حدکیش بڕیاری داوە کە ڕاستەوخۆ دانیشێت. ئەوە دوو سیاسەتی جودایە بەڵام دژ بە یەک نییە.\n٤: هەست بەوە ناکرێت کە ئەوە پەستانی ڕای گشتی لە سەر حدکا بێت کە ئەو حیزبەی هێناوتە سەر ئەوە کە لە پۆلۆنۆمەکەیاندا باسی دانیشتنی ڕاستەوخۆ بکەن و ئێستاش بەو ڕێکەوتنە ئەو پەستانە کەم کەنەوە؟\nهەرچەند ناکرێت پەستانی ڕای گشتی لە سەر بابەتی یەکگرتنەوەی حیزبی دێموکرات نەکۆلی لێبکرێت.\nبەڵام دەبێت ئەوەشمان لە بەر چاوبێت کە ئەو پەستانە خۆ هی ئەورۆ نییە، زەختی ڕای گشتی بۆ یەکگرتنەوە لە ٦ ساڵی ڕابردوودا هەبووە.\nئەو زەختە لەگەڵ یەکەم قسەلۆکەکان کە لە پاش کۆنگرە ١٣ بڵاودەبۆوە هەبوو،\nئەو کات زۆربەی لاینگرانی ناخۆ (کە دەبێ مەبەستی پرسیاری بەرێزتان هەر ئەوان بێت) داخوازییان ئەوە بوو کە نابێت ئەو حیزبە جیابێتەوە ئەی بۆ جیا بۆوە.\nلە ٦ ساڵی پێشوشدا بە هەمان شێوە پەستان هەبوو کە دەبێ یەکگرنەوە. بەڵام دەشمان دیت کە بۆ ماوەی نزیک بە ٥ ساڵ لە هیچکام لە ڕاگەیاندنە فەرمییەکانی ئەو دوو حیزبەدا باسێک لە بابەتی یەکگرتنەوە نەدەکرا ئەوە واتای ئەوەی نییە کە ڕای گشتی هیچ شوێنێکی لە سەر سیاسەتی حیزبی دێموکرات نییە واتای ئەوەی هەیە کە هەموو سیاستەکانی ئەو حیزبە بە پێی ڕای گشتی نییە. یان تەنیا ڕای گشتی نییە کە سیاسەتەکانی ئەو حیزبە دیاری دەکات.\nئێستا دەبێ بلێن ڕای گشتی لە کوردستان و چەند هۆکارێکیتر بوونە هۆی ئەوەی کە حدکا ئەو هەڵوێستە بگرێت\nلێرەدا دەکرێت بە گوترێت کە چوون واقعی سیاسی لە چەند مانگی ڕابردوودا گۆرانکارییەکی بەرچاوی بەسەر نەهاتووە کە واتە هۆکارەکانیتر هەر لە جێ خۆیانن.\nلەگەڵ ئەوەش من دەلێم ئەو جار سەرکردایەتی حیزبی دێموکراتی کوردستانی ئێران و تەنانەت تا ڕادەیەک سەرکردایەتی کۆمەڵەی شۆرشگێرانیش لە لایان ڕای گشتی کوردستانەوە بەتایبەتی لاینگرانیانەوە تووشی ئەو پرسیارە دێن کە چییە وا دەکات کە ئەوان لەگەڵ حیزبێکیتر ڕێک بکەون گەچی وەک خۆیان دەڵێن لەگەڵ هاورێیانی پێشوویان یەک ناگرنەوە.\nبۆیە من بە پێچەوانەی ئەو قسەی بەرێزتان بیر دەکەمەوە و پێم وایە پاش ئەو ڕێکەوتنە پەستانی ڕای گشتی کوردستان بە سەر هەر دوو لای ڕێکەوتنەکەدا لە سەر بابەتی چۆنێتی پەیوەندی لەگەڵ هاورێیانی پێشوویان پتر دەبێت.\n٥: بۆخۆت باش دەزانی کە کۆمەڵە وحیزب شەری براکوژیان کردووە چۆن دەکرێت شەرێک لە نێوان ئەو دوو حیزبەدا ڕوو بدات پاشانیش بێ ئەوەی کە کەس داوای لێبوردن بکات ڕێکەوتنێک ببسرێت؟\nبەلێ کۆمەڵە و دێموکرات شەری ناخۆیان هەبووە!!!\nتا ئێستاش هیچ ڕاگەیاندراوێکی فەرمی لە سەر ڕێژەی کوژراونی ئەو شەرە و خەسارەی ئەو شەرە باس نەکراوە کە دەبوو باسی کرابا .\nبەڵام کاکە گیان کورد دەلێت :"کەنگرو ماست بە وادەی خۆی" من پێم واییە ئێستا وادەی ئەوە نەهاتووە کە باسی ئەو شەر بکرێت.\nئەی کەی وادەی دێت لە ٢٠٠٠دا سەرکردایەتی یەکێتی و پارتی لە پارڵمان کوردستان داوای لێبوردنیان لە خەڵکی کوردستان کرد ئێستا دەبێت سەرکردایەتی کۆمەڵە و دێموکراتیش هەر ئەو کارە بکەن؟\nجارێ باسەکە ئاوا دەست پێبکەین ئەگەر بڕیارە حدک و حدکا هەر دووکیان نوێنەرایەتی حیزبی دێموکراتی کوردستانی ئێرانی پێش کۆنگرەی ١٣ بکەن بۆ دەبێت هەر حدکا داوای لێبوردن بکات.\nدیارە ئەوە بۆ کۆمەڵەش بە هەمان شێوەیە ئێمە ئێستا بەلانی کەمەوە سێ حیزبمان هەیە کە خۆی بە میراتگری حیزبی کۆمۆنیستی ئێران دەزانێت و شانازی بە خەباتی ئەو حیزبە دەکەن و شەهیدانی ئەو حیزبە بە هی خۆیان دەزانێت بۆ هەر دەبێت کۆمەڵەی شۆرشگێران داوای لێبوردن لە خەڵکی کوردستان بکات؟!\nبا نەچینە ئەو باسەوە ئەوە تەنیا پرسیارێک بوو.\nبەڵام من لام واییە خۆزگە لە باتی ئەوەی کە پارتی و یەکێتی لە پارلمانی کوردستان بە داوای لێبوردنێک بەردێکیان لە سەر شەری ناخۆی کوردستان لە باشوور هێنابایە. ئەو دوو حیزبە بە ڕاستی و لە دادگایەکی فەرمی لە کوردستاندا هەر دوو لایەنیان چووبانایەنە و هەر کەسێک دۆسیەی خۆی هێنابایە و ڕێژەی تاوانی هەر کامیان دیاری کرابا و ئەو کات دەکرا، بلێن کۆتایی بە شەری ناخۆی کوردستان لە باشوور هاتووە. نەک وەک ئێستا کە لە شەرێکی گەرمەوە گۆراوە بۆ شەرێکی سارد و تەنیا شێوەکەی گۆراوە و هیچیتر.\nئێستا هیچ دادگایەکی فەرمی لە کوردستان نییە کە کۆمەڵە و دێموکرات لە ئەو دادگایەدا باسی شەری ناخۆی بێنە ئاراوە لە نەبوونی دادگایەکی فەرمی خاوەن دەسەڵات باس کردن لەو بابەتە لە ڕاستیدا تەنیا دمەدمە و شەرەچەقەی لێ دەکەوێتەوە و هیچیتر.\nلە گەڵ ئەوەش من لە سەرێش باسم کرد ڕێکەوتنی ئێستا یەکێ لە واتاکانی ئەوەیە کە بە شێوەی فەرمی بەلێنیان داوە کە شەری ناخۆی نەکەنەوە و من خاڵی دووهەمی بەشی یەکەمی ئەو ڕێکەوتنە بەو واتاییە دەبینم\n٦:باشە خۆت دەلێت بەرە و ڕێکەوتن جیاوازن بۆ بەرەی کوردستانی ساز ناکرێت ؟\nهەرچەندە ئەو پرسیارە دەبێت لەو دو لایەن بکرێت بەڵام من پێم واییە ئەمری واقیع کە لە سیاسەت دا ڕۆلی سەرەکی دەگێریت ئێستا ئەمری واقیعی کوردستان بۆ ساز کردنی بەرە نابێت.\nهەر کات باسی بەرە دێتە ئاراوە کۆمەڵگای سیاسی کوردستان لەگەڵ کۆمەلێک دەموچاوی نوێ بەرو ڕوو دەبیت. ئەو دەموچاوە تازەکە یان حیزبێکی نوێیە یان کەسێکە کە خۆی بە سەربەخۆ دەزانێت و وەک کەسایەتیەکی سیاسی سەربەخۆ دەیەوێت بەشداری بەرەی کوردستانی بکات.\nدەی کاتێک کە بەرە ساز دەبێت دەبێ مافی هەر کەس یان لایەنێک دیاری بکرێت واتە دەبێت ڕوونبێتەوە کە لایەنێک چەندە دەتوانێت لە بڕیارەکانی بەرەدا بڕیاردەر بێت، دیاری کردنی ئەو شتە لە ئێستا ئەگەر ئاستەم نەبێت زۆر سەختە.\nئێستا لەگەڵ هەر لایەنێک قسە بکەی خۆی بە یەکەمی کوردستان دەزانێت بەراست چۆن دەکرێت، ئەوە هەموو یەکەمە قانع بکەی من پێم واییە زۆربەی حیزبە کوردییەکان تەنیا لەبەر ئەوە داوای بەرە دەکەن کە ڕەوایی بە خۆیان بدەن و ناویان بێتە گۆرێ.\nبەڵام لەو ڕێکەوتنەدا کۆمەڵێک یاسا دیاری کراوە کە دوو حیزب بە شێوەی فەرمی بڕیاریان داوە پێبەندی ئەو یاسایانە بن.\nئەگەر چەند لایەنێکی کەش بتوانێت بە شێوەی فەرمی پێبەندی خۆی بەو ڕێکەوتنە ڕابگەیەنێت. دەکرێت بڵێن هاوئاهەنگی بەرین ساز کراوە و ڕەنگە بۆ ئێستا لە ڕۆژهەڵاتی کوردستان باشترین ڕێگای بۆ یەکدەنگی بێت.\nخاڵەکانی ناو ڕێکەوتنەکە دەتوانێت چوارچێوەیەک، دیاری بکات. بۆ لایەنە سیاسیەکانیتریش و هاوئاهەنگییەک ساز کرێت هەرچەند ئەو خاڵانە هەر کامەی هەڵگری شرۆڤەیەکی زۆرن، بەڵام کۆمەلێک خاڵن کە پێویستە زۆربەی حیزبە کوردستانییەکان پێبەندی بن.\nجا چ واژۆی ئەو ڕێکەوتنەیان کردبێت یان نەیان کردبێت.\n٧: باسی یەکەمەکان دەکەی ئایا ئەو ڕێکەوتنە لە ئێستا ڕەوای دان بە کۆمەڵەی شۆرشگێران نییە؟\nئەگەر ڕەوای دان مەبەسەت ئەوە بێت کە کۆمەڵە لە ناو کوردستان ڕەوای پێدراوە، من پێم واییە کۆمەڵە وەک حیزبێکی کوردستانی لە کۆمەڵگای کوردستاندا ڕەوای خۆی هەیە و لاینگری خۆشی هەیە.\nبەڵام ئەگەر ڕەوای دان مەبەستت ئەوە بێت کە لە ناو ئەو حیزبانەی کە خۆیان بە میراتگری کۆمەڵە دەناس بێت ڕەنگە منیش لێرەدا لەگەڵت هاورا بم بەڵێ دەکرێت وەک جۆرێک ڕەوای دان بێت بە کۆمەڵەی شۆرشگێران، بەڵام لە گەڵ ئەوەش ڕێکەوتن لەگەڵ کۆمەڵەی شۆرشگێران واتەی ئەوەی نییە کە ناکرێت تۆ لەگەڵ کۆمەڵەی زەحمتکێشان یان حیزبی کۆمۆنیست پەیوەندیت هەبێت.\nلە خاڵی ٩ بەشی یەکەمی ڕێکەوتنەکەشدا دەبین کە باسی ڕاگرتنی سەربەخۆی سیاسی دەکرێت و ئەوەش ئەو واتایی هەیە کە کۆمەڵەی شۆرشگێران دەتوانێت لەگەڵ حدک پەیوەندی هەبێت و بە هەمان شێوەش حدکا دەتوانێت لەگەڵ کۆمەڵەی زەحمتکێشان یان حیزبی کۆمۆنیست پەیوەندی هەبێت.\n٨: ئەگەری ئەوە هەیە شێوە ڕێکەوتنێکیتر لە نێوان ئەو لایەنە سیاسیەنەیتری کوردستان ساز بێت؟\nسەیر نییە بەڵام من پێم واییە ئەگەر بکرێت لایەنەکانیتر بۆ تاقی کردنەوەی حدکا و کۆمەڵەی شۆرشگێرانیش بێت جارێ هەول بدەن کە لەگەڵ ئەو ڕێکەوتنە بکەون.\n(1): لاینگرانی حیزبی دێموکراتی کوردستانی ئێران لە زۆربەی جاراندا لە قسەی ئاسایاندا بە حیزبی دێموکراتی کوردستانی ئێران دەڵێن "حیزب" من دەقی پرسیارەکانم نەگۆری لە هەر پرسیارێکدا "حیزب" نوسرا بێت ئەوە مەبەست حدکایە.\nجاری خوێندراوه: 1374


ئەمریکا داوا لە هاوڵاتیانی وڵاتەکەی دەکات سەردانی عێراق نەکەن\nباڵیۆزخانەی ویلایەتە یەكگرتوەكانی ئەمریكا لە بەغدا هاوڵاتیانی ولاتەکەی لە عێراق ئاگادار دەکاتەوەو داوایان لێدەکات ئاگاداری خۆیانبن.\nرۆژی شەممە ١١ی ئایار لە راگەیەندراوێکدا باڵیۆزخانەی ویلایەتە یەكگرتوەكانی ئەمریكا لە بەغدا هاوڵاتانی ولاتەکەی لە عێراق ئاگادار کردەوەو رایگەیاند بەهۆی زیاتربونی گرژی و ئاڵۆزیەكانی ناوچەكە ئاگاداری ئاسایش و سەلامەتی خۆیان بن، سەردانی عێراق نەكەن و لەو ناوچانە خۆیان بەدور بگرن كە تایبەتە بە كۆبونەوەی هاوڵاتیانی ئەمریكا.\nباڵیۆزخانەی ئەمریکا لە عێراق راشیگەیاندووە لە ئەگەری چاودێریكردنیان ئاگاداری خۆیان بن و چواردەورەكەیان بە هەند وەربگرن، داواشی كردوە بە مەبەستی وەرگرتنی زانیاری زیاتر بەشی خزمەتگوزاری هاوڵاتی ئەمریكی لە پێگەی باڵیۆزخانە سەردان بكەن.\nئەمەش لەکاتێدایە لە ماوەی رابردودا باڵێۆزخانەكە بە بەردەوامی هۆشداریدەداتە هاوڵاتیانی و داوایان لێدەكات خۆیان لە مەترسی ئەو هێرشانە بپارێزن كە پێدەچێت روبەڕوی ناوچەكانی تایبەت بە ئەمریكا لەو وڵاتە ببێتەوە.\nئه‌م بابه‌ته 980 جار خوێنراوه‌ته‌وه


سه‌لمان بن عه‌بدولعه‌زیز و حه‌یده‌ر عه‌بادی كۆبوونه‌وه 2017-06-20\nشای سعوودیه، سه‌لمان بن عه‌بدولعه‌زیز پێشوازی له سه‌رۆكوه‌زیرانی عێراق، حه‌یده‌ر عه‌بادی كرد و دواتر كۆبوونه‌وه.\nله به‌یاننامه‌یه‌كدا كه نووسینگه‌ی سه‌رۆكوه‌زیرانی عێراق بڵاوی كردووه‌ته‌وه، ئاماژه به‌وه دراوه كه له كۆبوونه‌وه‌كه‌دا سه‌لمان بن عه‌بدولعه‌زیز و حه‌یده‌ر عه‌بادی پته‌وكردنی هاوكاری و په‌ره‌پێدان به په‌یوه‌ندییه‌كانی نێوان عێراق و سعوودیه‌یان تاوتوێ كرد.\nبه پێی به‌یاننامه‌كه، هه‌ر له میانی كۆبوونه‌وه‌كه‌دا شا سه‌لمان بن عه‌بدولعه‌زیز گوتوویه‌تی: هه‌موو ده‌رگاكانمان كرایه‌وه بۆ هاوكاریكردن له‌گه‌ڵ عێراق و هه‌روه‌ها ئاماده‌یین له بواره‌كانی، ئابووری، بازرگانی، سنووری و كه‌رتی تایبه‌ت هاوكاری و یارمه‌تیده‌ری هاوبه‌شی عێراق بین و هه‌روه‌ها هه‌ماهه‌نگییه‌كانشمان بۆ رووبه‌ڕووبوونه‌وه‌ی تیرۆر پته‌وتر بكه‌ین و بۆ له‌ناوبردنی داعش و پاراستنی ئاسایشی هاوبه‌ش هاوكاری یه‌كتر بین.\nله به‌یاننامه‌كه‌دا هاتووه كه سه‌لمان بن عه‌بدولعه‌زیز ستایشی هه‌وڵه‌كانی حكوومه‌تی عێراقی كردووه له شه‌ڕی رووبه‌ڕوونه‌وه‌ی تیرۆر و هه‌روه‌ها ئه‌و سه‌ركه‌وتنانه‌ی كه هێزه عێراقییه‌كان له‌وباره‌یه‌وه به‌ده‌ستیان هێناوه و خۆشحاڵی خۆشی به سه‌قامگیری عێراق نیشانداوه و هیوای خواسته‌وه په‌یوه‌ندییه دوو قۆڵییه‌كانی نێوان سعوودیه و عێراق زیاتر په‌ره‌یان پێ بدرێت.\nله به‌شێكی به‌یاننامه‌كه‌دا، ئاماژه به‌وه دراوه كه له به‌رامبه‌ردا، حه‌یده‌ر عه‌بادی رایگه‌یاندووه كه ئه‌وان هه‌وڵی ده‌ده‌ن عێراق و سعوودیه په‌یوه‌ندییه‌كی باش و پته‌ویان هه‌بێت و گوتوویه‌تشی: ئێمه هاتووین بۆ سعوودیه تا ئاماده‌یی خۆمان بۆ هاوكاریكردن له هه‌موو بواره‌كاندا نیشان بده‌ین.


فیلماندنی درامای (سەمەرە) دەستی پێ کرد\nتشرینی دووەم 10, 2021\nناوەندی بەرهەمهێنانی هونەریی زەنێ لە سلێمانی دەستی کردووە بە وێنەهەڵگرتنی زنجیرەدرامای (سەمەرە) كە لە چل ئەڵقە پێک هاتووە و هەر ئەڵقەیەک و باسی چیرۆكێك دەكات.\nبێگەرد حەمەسەلیم دەقی دراماکەی نووسیوە و، سیناریۆکەی بەرهەمی خامەی ئومێد كەمالە و دەرهێنانەکەی کاری جەمیل مەفاخرییە و بڕیارە لە مانگی رەمەزانی ساڵی دابێتەوە پێشكەش بە بینەران بكرێت.\nلەم درامایەدا ژمارەیەك ئەكتەری ناسراو و بەناوبانگی كوردستان بەشدارن. مستەفا ئەحمەد، عومەری کەریم ئاغا، ماهیر حەسەن، ئەحمەد جۆڵا، زاهیر عەبدوڵا، ئیبراهیم حەكیم، سیروان عوسمان بەیان بۆمبا، بەیان عەلی، فەریدوون حەمەساڵح، عوسمان حاجی و چەند هونەرمەندێكی دیكەشی تێدا بەشدارە.\nد.موحسین ئەدیب، بەڕێوەبەری گشتیی رۆشنبیری و هونەریی سلێمانی رایگەیاند، باسكردنی بەرهەمی خۆماڵی دەبێت یەكێك بێت لە كاری سەرەكی وەزارەتی رۆشنبیری و گروپە هونەرییەكان، چونكە ناكرێت داگیركەران لەڕێگەی شاشەكانەوە كۆنتڕۆڵی عەقڵ و هەڵسوكەوتی هاوڵاتی كوردستان بكەن، لەكاتێكدا 80%ی كەناڵەكان درامای بیانین.\nناوبراو وتی "ئەگەر ئەوانە لەڕووی تەكنیكیشەوە باش بن، بەڵام هەر زیانمان پێدەگەیەنن، چونكە وڵاتانی نەیارمان دەیانەوێت لەڕێگەی هێزی نەرمەوە كۆنتڕۆڵی عەقڵیەتمان بكەن، بەڵام ئێمە دەتوانین لەڕێگەی بەرهەمی خۆماڵییەوە كاری هونەریی پێش بخەین، ئەوەش واتە پێشخستنی كۆمەڵگە".\nهونەرمەند جەمیل مەفاخیری دەرهێنەری درامای (سەمەرە) بۆ (هەولێر) رایگەیاند، لەم درامایەدا دڵنیایی دەدەن كە لە كارەكانی دیكەیان سەركەوتووتر دەبێت چ لە ڕووی تەكنیك و هونەریشەوە، ئەڵقەكانی ئەم درامایە هەریەكە و چیرۆكێكی تایبەت بە خۆی هەیە، ناوەڕۆكەكەی كارێكی زۆر جوانە، بۆیە بەڵێن دەدەن بتوانن بینەر رابگرن وتی "ئێمە بەرپرسیارێتی كۆمەڵایەتیمان هەیە، نامانەوێت تەنها شاشە پڕبكەینەوە، بەڵكو ئەو بەرپرسیارێتییەی بەرامبەر بینەر هەمانە، دەیخەینەڕ گەڕ".\nهونەرمەندی بەناوبانگ و ناسراو مستەفا ئەحمەد بە (هەولێر)ی راگەیاند، هەوڵ دەدەن لەم درامایەدا كارێكی جیاواز پێشكەش بكەن و ئاماژەی بەوەشكرد، میللەتان گرنگی زۆریان بە كلتور داوە، بەڵام میللەتی كورد بەو شێوەیە بیری لێنەكردۆتەوە تا رابردوو و مێژوومان لە هونەردا بەرجەستە بكەین و بۆ نەوەی داهاتووی جێبهێڵین.\nناوبراو وتی "ئێستا زۆربەی چیرۆك نووسەكان چیرۆكەكانیان خۆماڵییە، بەڵام دەبێت سیناریۆی بۆ بنووسرێت، ئێمە نووسەری شانۆ و درامامان كەمە، بەداخەوەش بەرهەمە كوردییەكان رەواجیان نییە، بەڵام بەرهەمە عەرەبییەكان لە 24 وڵات و سەدان كەناڵ لێیان دەكڕنەوە".\nهونەرمەندی ناسراو عومەر كەریم ئاغا رایگەیاند، كۆبوونەوەی ئەم هونەرمەندانە لە درامایەكدا یەكتر قبوڵكردن دروست دەكات، چونكە ئەوانیش دابڕانی یەكدییان پێ باش نییە و هیچ نەبێت بە چەند ساڵێكیش بێت كارێك بكەن كە خەڵك چاوەڕوانی بن هەر باشە، بۆیە هیوادارن ئەم بەرهەمە نارەحەڕەتییەكان بسڕێتەوە.\nهونەرمەندی ناسراوی شاری هەولێریش، ئیبراهیم حەكیم جەختیكردەوە كە هونەر پێویستی بەوەیە خەڵكی سیاسی فێری تەبایی بكات، هونەر جوانی و زیندكردوونەوەی داستانە و كارە خراپەكان نیشان دەدات و وتی "ئێمە و برایانی سلێمانی دەمانەوێت دەرسێك بدەینە ئەو كەسانەی دەیانەوێت ناكۆكی دروست بكەن، چونكە ئێمە دوژمنمان زۆرە و ئەگەر خۆشمان ببینەوە بە دوژمنی یەكدی، كەواتە هیچمان بە هیچ نەكرد".\nبەیان بۆمبا، هونەرمەندی ناسراو یەكێك لە ئەكتەرانی دراماكە ئاماژەی بەوە كرد كە درامای كوردی چەندیش كەموكووڕیی تێدا بێت، بەڵام لە دراما دۆبلاجكراوەكان باشترە، ئەم درامایەش دڵخۆشكەرە، چونكە كۆمەڵێك هونەرمەندی بەئەزموونی باشی تێدایە ئەوەش لەگەڵ ئەو گەنجانەی تازە دێنە بوارەكەوە كارێكی باشە، پاشان دراماكە كۆمیدییە و كۆمەڵگەش پێویستی بەم درامایانەیە.


ئاژانسی ده نگو باسی کوردستان: رژیم جمهوری اسلامی خودش بزرگترین حامی تروریزم بین المللی میباشد حالا از خر ملا پائین آمده از غرب درخواست نموده که حزب حیات آزاد کردستان را در لیست ساز\nرژیم جمهوری اسلامی خودش بزرگترین حامی تروریزم بین المللی میباشد حالا از خر ملا پائین آمده از غرب درخواست نموده که حزب حیات آزاد کردستان را در لیست ساز\nرژیم جمهوری اسلامی خودش بزرگترین حامی تروریزم بین المللی میباشد حالا از خر ملا پائین آمده از غرب درخواست نموده که حزب حیات آزاد کردستان را در لیست سازمانهای ممنوعه قرار بدهد.\nدرخواست جمهوری اسلامی از غرب برای "تروریست" نامیدن "پژاک"\nگزارش بخش فارسی رادیو اسرائیل- وزیر خارجه جمهوری اسلامی از کشورهای غربی خواست تا حزب حیات آزاد کردستان، "پژاک" را در فهرست گروه های تروریستی خود قرار دهند.\nآقای علی اکبر صالحی این درخواست را شب گذشته در دیدار با همتای آلمانی خود، آقای گیدو وستروله مطرح ساخت و از کشورهای غربی خواست تا به گروه "پژاک" اجازه فعالیت ندهند.\nسپاه پاسداران جمهوری اسلامی، از حدود دو ماه و نیم پیش، عملیات نظامی گسترده ای را به منظور سرکوب "پژاک" در مرزهای غربی خود انجام داده که این عملیات، همزمان با بمباران هوایی مواضع "پ.کا.کا" توسط جنگنده های ترکیه، حدود 200 شهروند کرد را در ارتفاعات مرزی بین ایران، ترکیه و اقلیم کردستان عراق کشته است.\nگروه بزرگی از کشته شدگان، غیرنظامی هستند.\nبه‌رخۆدانی قه‌ندیل هێزی گه‌لی کوردی نیشان دا\nدوێنێ به‌شی یه‌که‌می چاوپێکه‌وتنی ئاژانسی ده‌نگوباسی فورات له‌گه‌ڵ سه‌رۆکی کۆنسه‌ی به‌ڕێوه‌به‌رایه‌تی که‌جه‌که موراد قه‌ره‌یڵان لە دەنگوباسەکانماندا بڵاو کرایەوە. له به‌شی دووه‌می ئه‌و چاوپێکه‌وتنه‌دا قه‌ره‌یڵان ئۆپه‌راسیۆنی قڕ کردنی سیاسی، پیلانه‌کانی سه‌ر هه‌رێمی بۆتان و ئاگربەستی پژاکی هه‌ڵسه‌نگاند.\nسه‌رۆکی کۆنسه‌ی به‌ڕێوه‌به‌رایه‌تی که‌جه‌که موراد قه‌ره‌یڵان ئه‌نجامه‌کانی ئۆپه‌راسیۆنی قڕکردنی سیاسی هه‌ڵسه‌نگاند و له‌دژی ره‌شبگیری سیاسه‌تمه‌دارانی کورد له‌ژێر ناوی ئه‌ندامێتی که‌جه‌که، ناڕه‌زایه‌تی نیشان دا و گووتی:"من ده‌پرسم؛ ئێوه ئه‌ندامێتی شاره‌داری شرناخ ره‌مه‌زان ئۆیساڵ بۆ که‌جه‌که چۆن ده‌سه‌لمێنن؟ ئۆیساڵ دوای ئه‌وه‌ی 25 ساڵ له داموده‌زگاکانی ده‌وڵه‌تدا کرێکاری ده‌کرد، خانه‌نشین بوو.\nشاره‌داری سلۆپی ئه‌مین توغورئوغلو، مه‌گه‌ر تا ئه‌و رۆژه‌ی ده‌ستیگر کرا، پێشنوێژکارێکی فه‌رمی نه‌بوو؟ چۆن ده‌بێ ئێستا ئه‌و وه‌کو ئه‌ندامی که‌جه‌که له‌قه‌ڵه‌م بده‌ن؟ ره‌سوڵ ساداکیش به‌هه‌مان شێوه، له‌لایه‌ن خه‌ڵکی هه‌رێمه‌که‌وه باش ده‌ناسرێت. تا ئه‌و راده‌یەش بانگه‌شه‌ی بێبنه‌ما نابێت. تاکه هۆکاری ده‌ستگیرکردنی ئه‌و که‌سانه ئه‌وه‌یه که خاوه‌ن هه‌ڵوێستێکی شکۆدار بوون."\nقه‌ره‌یڵان هه‌ڵمه‌تی قڕکردنی کوردان له ساڵی 1938ی ده‌رسیمی به‌بیرهێنایه‌وه و ده‌ستنیشانی کرد که ئه‌مڕۆ هه‌مان هه‌ڵمه‌ت له هه‌رێمی بۆتان به‌ڕێوه ده‌چێت و گووتی:" وه‌ک چۆن له ده‌رسیم بۆ ئه‌وه‌ی کۆمه‌ڵگا ته‌سلیم وه‌ربگرن، کۆمه‌ڵکوژیان به‌سه‌ر گه‌لدا جێبه‌جێ کرد، ئه‌مڕۆش هه‌مان هه‌ڵمه‌ت به‌شێوازی جوداتر له‌سه‌ر خه‌ڵکی بۆتان ده‌سه‌پێنن."\nقه‌ره‌یڵان بەوشێوەیە لە هەڵسەنگاندنەکەی خۆی بەردەوام بوو:\nئه‌و شه‌ڕه‌ی وا ئه‌رگه‌نه‌کۆن به‌ڕێوه‌ی ده‌برد، ئه‌مڕۆ به‌شێوه‌یه‌کی زیاتر له‌لایه‌ن ئه‌رگه‌نکۆنی سه‌وز به‌ڕێوه ده‌چێت. مه‌گه‌ر ئێوه منداڵانی کوردتان نه‌کوشتووه؟ دایکانی کوردتان به‌دوای خۆتاندا رانه‌کێشاوه؟ نوێنه‌رانی سیاسیتان به‌بێ تاوان و به‌بێ هۆکار نه‌خسته کونجی زیندانه‌کانه‌وه؟ مه‌گه‌ر شتێک ماوه ئێوه نه‌تانکردبێت؟ هه‌ر چه‌ند رۆژێک له‌مه‌وبه‌ر 4 که‌سی ئێمه‌تان کوشت. ئەی ئێوە له‌چوارچێوه‌ی ئەو سیاسەتە هەمەلایەنەدا، ئه‌شکه‌نجه‌ی سه‌ر رێبه‌ری گه‌لی کوردتان زیاتر نه‌کردووه؟ ئه‌وه‌ی له ئیمرالی ئه‌نجام ده‌درێت ئه‌شکه‌نجه کردنی گه‌لی کورد خۆیه‌تی."\nقه‌ره‌یڵان هۆشداری ئه‌وه‌ی دا که سیاسه‌تی لاوازکردن و ته‌سلیم وه‌رگرتن لەسەر گەلی کورد به‌ڕێوه ده‌چێت و گووتی: گه‌لی کورد ئه‌و بێ کرامه‌تیه کە ئێوه ده‌یسه‌پێنن، په‌سندی ناکات و قوربانیەکەی چ دەبێت با ببێت، به‌رخۆدان ده‌کات. ئێوه ناتوانن خه‌ڵکی شکۆمه‌ندی بۆتان ته‌سلیم بکەن، ناتوانن به‌هیچ شێوه‌یه‌ک گه‌لی کوردستان تەسلیم بکەن.\nموراد قه‌ره‌یڵان ئه‌وه‌ی ده‌ستنیشان کرد که ده‌وڵه‌تی تورک له چوارچێوه‌ی پیلانی شه‌ڕێکی هەمەلایانە هه‌وڵده‌دات ته‌ڤگه‌ری ئازادی گه‌لی کورد له‌ناوببات و جه‌ختی له‌سه‌ر ئه‌وه کرده‌وه که ئه‌و پیلانه هه‌رگیز سه‌رناکه‌وێت.\nسه‌رۆکی کۆنسه‌ی به‌ڕێوه‌به‌رایه‌تی که‌جه‌که موراد قه‌ره‌یڵان سه‌رنجی راکێشایه سه‌ر هه‌وڵدانه‌کانی له‌ناوبردن و ده‌ستنیشانی کرد که هه‌رچییه‌ک ده‌بێت بابێت، ئه‌و پیلانگێڕییه هه‌رگیز به‌سه‌رنه‌که‌وێت.\nقه‌ره‌یڵان وه‌ها له‌سه‌ر هه‌ڵسه‌نگاندنه‌که‌ی به‌رده‌وام بوو:" ئامانجی ئێمه روون و ئاشکرایه. تا رێبه‌ر ئاپۆ ئازاد نه‌بێت و کوردستانی خۆبه‌ڕێوه‌به‌ر و دیموکرات په‌سند نه‌بێت، به‌رخۆدانی ئێمه به‌هیچ شێوه‌یه‌ک راناوه‌ستێت. له رێگه‌ی به‌هێزتر کردنی به‌رخۆدانه‌وه ئێمه هه‌رده‌بێت به‌و ئامانجانه بگه‌ین."\nقه‌ره‌یڵان بانگه‌وازی له گه‌لی کورد کرد بکه‌وێته ناو پێواژۆی به‌رخۆدانه‌وه و داوای له‌جه‌وانانیش کرد که نه‌چنه سه‌ربازی و به شێوه‌یه‌کی چالاک به‌شداری له تێکۆشان بکه‌ن.\nقه‌ره‌یڵان ئاماژه‌ی به گرنگی خه‌بات کردن بۆ پووچه‌ڵ کردنه‌وه‌ی شه‌ڕی ده‌روونی کرد و گووتی:" ده‌زگاکانی راگه‌یاندنی شه‌ڕی تایبه‌ت، هه‌واڵی ده‌ستگیرکردنی 1400 که‌سیان بڵاوکرده‌وه. به‌مشێوه‌یه ده‌خوازن ترس و نیگه‌رانی له دڵی گه‌لدا، دورو‌ست بکه‌ن بۆ ئه‌وه‌ی هه‌نگاو بۆ دواوه بهاوێژن. بێگومان پێویسته هیچ تێکۆشه‌رێک نه‌هێڵێ هه‌روا به‌ئاسانی ده‌سگیر بکرێت. به‌ڵام له‌هه‌مانکاتدا، پێویسته هیچ وڵاتپارێزێکی شه‌ره‌فمه‌ندی کورد بۆ دۆزی ئازادی له‌تێکۆشان دایه، له زیندان نه‌ترسێت. رێگای پووچه‌ڵ کردنه‌وه‌ی ئه‌و سیاسه‌تانه، به نیشاندانی فیداکاری و بوێری دێته‌دی."\nسه‌رۆکی کۆنسه‌ی به‌ڕێوه‌به‌رایه‌تی که‌جه‌که موراد قه‌ره‌یڵان راگه‌یاندنی خۆبه‌ڕێوه‌به‌ری دیموکراتیشی به‌بیرهێنایه‌وه و گووتی؛ گه‌ل سیسته‌می خۆی بونیادناوه و هێرش و ده‌ستگیر کردنه‌کان بێ ئاکام ده‌مێننه‌وه.\nقه‌ره‌یڵان له دژی گۆشه‌گیری سه‌ر ئیمرالیش ناڕه‌زایی تووندی نیشان دا و گووتی:"مۆڵه‌ت ناده‌ن پارێزه‌ران بچنه ئیمرالی. باشه بۆ سه‌ردانی بنه‌ماڵه‌ی گیراوانی دیکه ئاسته‌نگ ده‌که‌ن؟ ئه‌مه ئێمه به‌شێوه‌یه‌کی جددی ده‌خاته ناو گومانه‌وه. ئایا له‌وێ چ رووده‌دات؟ نازانرێ ساغن یان مردوون؟\nقه‌ره‌یڵان ده‌ستنیشانی کرد که سیاسه‌تی به هیچ حیساب نه‌کردن په‌سند ناکه‌ن و رووداوی سووتاندنی 5 گیراو له زیندانی شاری وانی به‌بیرهێنایه‌وه و گووتی:"له به‌ر ئه‌وه‌ی ئه‌وانه‌ی ژیانی خۆیان له‌ده‌ست داوه کورد بوون، هیچ به‌رپرسێکی ده‌وڵه‌ت داوای لێبوردنی نه‌کرد. پێویسته ئێمه دژ به‌و جوداخوازییه رابوه‌ستین."\nقه‌ره‌یڵان له‌به‌رده‌وامی لێدوانه‌که‌یدا بانگه‌وازی کرد و گووتی:" ئیدی هه‌ر ته‌نیا به گووته‌ی'باشه‌ڕ رابوه‌ستێت، پرسگری چاره‌سه‌ر نابێت. بۆ ئه‌وه‌ی ئه‌مه کۆتایی پێبێت، پێویسته جموجۆڵی سه‌رهه‌ڵدان هه‌یه. ئیدی رۆژی ئه‌وه هاتووه که که‌س له‌ده‌ره‌وه‌ی تێکۆشان نه‌مێنێته‌وه، با هه‌موو خه‌ڵک رابن و تێکؤشان به‌هێزتر بکه‌ن."\nسەرۆکی کۆنسەی بەڕێوەبەری کەجەکە موراد قه‌ره‌یڵان هەروەها باسی لە ئاگربەستی پارتی ژیانی ئازادی کوردستان پژاک و گوتی: ئەوان لایەنگیری ئەوەن کە پژاک زیاتر قورسایی بخاتە سەر تێکۆشانی سیاسی و ئاماژەی بەوەدا بۆ ئەوەی هەڵوێستێکی بەوشیوە بگیردرێتەر بەر، لەسەر هەردوو لا پێویستە هەنگاو بنێن.\nسەرۆکی کۆنسەی بەڕێوەبەری کۆما جڤاکێن کوردستان کەجەکە موراد قەرەیڵان قۆناخی دوای ئاگربەستی پارتی ژیانی ئازادی کوردستان پژاکی هەڵسەنگاند.\nقەرەیڵان ئاماژەی بەوەدا کە ئەو ئاگربەستە لەلایەن هەردوو لایەنەوە پێشخراوە و گوتی لە سێ هەفتەی ڕابردوودا هیچ چەشنە شەڕ و پێکدادانێک ڕوویان نەداوە.\nسەبارەت بە تێکۆشانی سیاسیش لە ڕۆژهەڵاتی کوردستان قەرەیڵان هەڵسەنگاندنیکی بەو شێوەیەی کرد:\n- ئەگەر ئێران خاوەن هەڵوێستێکی ئەرێنی بێت، ئێمە وابیر دەکەینەوە کە پژاک لە جیاتی ئەوەی قورسایی بخاتە سەر تێکۆشانی سەربازی، دەتوانێ گرینگییەکی زیاتر بداتە تێکۆشانی سیاسی. بەڵام بێگومان، ئەوە بە ڕێگەی هاویشتنی هەنگاوی دوولایەنە دەستەبەر دەبێ. واتا ئەگەر بێت و زەخت و زۆردارییەکان لەسەر گەل و لەسێدارەدانەکان ڕاوەستیندرێ، سیاسەتێکی بەوشێوەیە دەتواندرێ پێکبێت. پیشنیاری ئێمەش بۆ هەردوو لا ئەمەیە.\nسەرۆکی کۆنسەی بەڕێوەبەری کۆما جڤاکێن کوردستان کەجەکە موراد قەرەیڵان ئاماژەی بە بەرخۆدانی قەندیلیش کرد و گوتی:\nبەرخۆدانی قەندیل هێز و توانایی تەڤگەری کوردانی بۆ هەموو لایەک نیشان دا. ئەو بەرخۆدانە ئەوەی خستە ڕوو کە پرسەکان بەشەڕ چارەسەر ناکرێن.\nهەروەها وڵامی درۆ و دەلەسەکانی چاپەمەنی تورکیای دایەوە کە بانگەشەیان کردبوو ' گوایە پژاک گورزی کوشندەی وێکەوتووە. سەبارەت بەو مژارە وەها دووا:\n- بۆ ئەوەی شەڕ لە نێوان پژاک و ئێران کۆتایی پێبێت، ئێمە هیزەکانی پژاکمان ڕازی کرد کە هەنگاوێک لە هەرێمە سنوریەکان بکشێنەوە. پاشان بۆ ئەوەی ئاشتییەکی هەمیشەیی بیتە گۆڕێ، ئێمە گردی جاسوسانمان چۆڵ کرد. ئەوەشمان بە بڕیار و ئیرادەی خۆمان پێکهێنا.\nموراد قەرەیڵان تیشکیشی خستە سەر ئامانجە شاراوەکانی پشت په‌ردەی داخستنی ڕۆژ تیڤی و گوتی:\n- ڕۆژ تیڤی کە میراتگیری مەد تیڤییە، بەهۆی ئەوەی پشتیوانی لە خەباتی نەتەوایەتی گەلی کورد کردووە، بۆتە ئامانجی هێرشی دەوڵەتی تورک. ڕۆژ تیڤی لە پیناو هەڵدانەوەی پەردە لەسەر ئەو جینایەتانەی لە کوردستان ڕوویان داوە، دەوڕێکی گەورەی بینیوه.\nسەبارەت بەو دۆزەی لە دانمارک لە دژی ڕۆژ تیڤی کراوەتەوە قەرەیەڵان هەڵسەنگاندنیکی بەو شێوەیەی کرد:\nدەوڵەتی تورک هەوڵ دەدا بە رێگەی یاساکانی وڵاتی دانمارک، رەوایەت بە سیاسەتە چەپەڵەکانی خۆی بدات. ئێمە بینیمان چۆن فرۆکە شەرکەرەکانی تورکیا 7 کەسیان لە کورتەک کۆمەڵکوژ کرد. کێ ئەو ڕووداوەی بۆ ڕای گشتی ڕاگەیاند؟ بێگومان ڕۆژ تیڤی. دەوڵەتیش نکۆڵی لەو تاوانەی کرد. هەروەها تا ئێستە 253 گۆڕی بەکۆمەڵ لە کوردستان دۆزراونەتەوە، کە ئەوانەش ڕۆژ تیڤی پەردەی لەسەر هەڵدانەوە.\nلە کۆتایشدا، سەرۆکی کۆنسەی بەڕێوەبەری کەجەکە موراد قەرەیڵان گوتی: یاساکانی دانمارک و ئەو دیموکراسییەی لە سکاندیناڤیا ڕیشەی داکوتاوە، پشتیوانی لە سیاسەتە چەپەڵەکانی تورکیا ناکەن.\nآمار جمعیت اسرائیل اعلام شد: هفت میلیون و هشتصد هزار نفر\nگزارش بخش فارسی رادیو اسرائیل- در آستانه سال نو یهودی که فردا (چهارشنبه) آغاز می شود، سازمان کل آمار اسرائیل آخرین ارقام مربوط به ساختار جمعیتی، اقتصادی و اجتماعی اسرائیل را انتشار داد.\nبه موجب این آمار، جمعیت اسرائیل امسال به هفت میلیون و 797 هزار نفر رسیده که 20 درصد از آنان عرب هستند.\nهمچنین در اسرائیل 217 هزار کارگر خارجی به طور قانونی به کار مشغول هستند – و گفته می شود که ده ها هزار نفر نیز به طور غیرقانونی هنوز در این کشور اقامت دارند.\nجمعیت یهودی اسرائیل 5 میلیون و 874 هزار نفر اعلام شد و شمار اعراب یک میلیون و 600 هزار نفر است.\nاسرائیل به طور نسبی دارای یک جمعیت جوان محسوب می گردد.\nدر آخرین آمار گفته شده که طول عمر در اسرائیل دائماً بالا می رود و در ده سال اخیر حدود سه سال به طول عمر افراد افزوده شده است.\nشمار زنان در اسرائیل حدود دو درصد از مردان بیشتر است.\nاردوغان: جمهوری اسلامی دستش را از پشت اسد بردارد، مشکلات حل می شود\nگزارش بخش فارسی رادیو اسرائیل- نخست وزیر ترکیه، آقای رجب طیب اردوغان اعلام کرد که کلید حل مسئله سوریه در دست حکومت اسلامی ایران است.\nاو که در بازگشت از نیویورک به آنکارا با خبرنگاران سخن می گفت، افزود: حکومت تهران تنها عاملی است که با کمک های خود به حکومت بشار اسد، آن را تا کنون سرپا نگه داشته و توانسته عمر آن را طولانی کند.\nاردوغان تأکید کرد که از این پس اجازه نخواهد داد هیچگونه تجهیزات نظامی از طریق ترکیه به سوریه حمل شود و به محمود احمدی نژاد رییس جمهوری ایران هشدار داد که از کمک به رژیم اسد خودداری کند و گفت: «اقدامات ایران موجب خواهد شد شکاف و اختلاف بین اهل تسنن و علویان در منطقه گسترش پیدا کند».\nادامه تنش در روابط ایران با ترکیه\nگزارش بخش فارسی رادیو اسرائیل- مشاور ارشد علی توتونفروش مواد تریاک کش خامنه ای، سرلشگر پاسدار یحیی رحیم صفوی می گوید عملکرد ضد اسرائیلی دولت ترکیه "یک ژست سیاسی" است.\nوی این سخنان را در نشست تشکیلاتی مسئولان حوزه ها و بسیج دانشجویی بیان کرد.\nرحیم صفوی سپس با انتقاد از استقرار رادارهای سپر دفاع موشکی ناتو در خاک ترکیه، مدعی شد که این سامانه نه تنها برای دفاع در برابر موشک های ایران، بلکه علیه روس ها است.\nمشاور عالی نظامی رهبر جمهوری اسلامی، در ادامه از تلاش آقای اردوغان برای تبلیغ نظام سیاسی سکولار ترکیه در میان ملل به پا خاسته عرب زبان به انتقاد گشود و گفت: «ترک ها به دنبال آن هستند که مدل حکومت خود را، جایگزین مدل حکومت اسلامی ایران کنند».\nهمزمان، قطع واردات گاز ایران از سوی ترکیه نیز، به تنش تهران – آنکارا دامن زده است.\nشرکت "بوتاش" ترکیه از سه روز پیش، بدون هیچ دلیلی برای چندمین بار در سال جاری واردات گاز از ایران را متوقف ساخت.\nمدیر عامل شرکت گاز ایران، آقای جواد اوجی، امروز اعلام کرد که جمهوری اسلامی قصد دارد بابت قطع واردات گاز، از ترکیه غرامت بگیرد.\nبه گزارش خبرگزاری "مهر"، دولت ترکیه خرابکاری در خط لوله انتقال گاز ایران به آن کشور را بهانه قرار داده، تا واردات گاز از ایران را متوقف کند و به جای آن، واردات گاز از شرکت "گاز پروم" روسیه را افزایش دهد – چرا که "گاز پروم" بهای پایین تری را از ترکیه دریافت می کند.\nله لایه‌ن ئاژانسی ده نگو باسی کوردستان ajansknews kl. ۷/۰۵/۱۳۹۰ ۱۱:۲۹:۰۰ قبل‌ازظهر


كوردستان: له‌جیاتی که‌ڵکی نابه‌جێ کۆده‌نگی و یه‌کڕیزی\nله په‌ڕاوێزی ناومه‌یه‌کی فه‌لاحی بۆ مه‌حموود ئه‌ح...\nکووژرانی لاوێکی بێـــدیفاع له شــــاری مهاباد ڕ...\nلیژنه‌ی ده‌ستوری هه‌رێمی کوردستان سنوری کوردستانی ...\nتێرۆریزم دوژمنی مرۆڤایه‌تی ڕۆژی پێنج شه‌ممه 16ی ...\nله چه‌ند ڕۆژی ڕابردوودا هه‌واڵی کوشتنی شوانه قادری له‌مهاباد له لایه‌ن هێزه داگیرکه‌ره‌کانی کۆماری ئیسلامی و شێوه‌ی گیان لێستاندنه‌که‌ی له لایه‌ن ڕاگه‌یه‌نه‌گشتیه‌کانی سه‌ربه‌خۆو ناسه‌ربه‌خۆی کوردییه‌وه به شێوه‌یه‌كی به‌رین بڵاو بوه‌وه. له‌م پێوه‌ندییه‌دا به‌داخه‌وه هێندێک هێزی سیاسی و له ناویشیاندا یه‌کیه‌تی شۆڕشگێڕان به تایبه‌تی هه‌وڵیدا شوانه قادری وه‌ک که‌سێکی سه‌ر به‌وان و په‌روه‌رده‌کراوی ئه‌وان به‌خه‌ڵکی بناسێنن. له‌و لایتریشه‌وه هه‌ندێک سایتی نوچه‌گه‌یه‌ن (په‌یامنێر،.. )و ڕۆژنامه‌ی باشوری کوردستان(ئاسۆ،... ) لاسایی ڕاگه‌یه‌ندنه‌کانی ئه‌و ڕێکخراوه‌یان کرده‌وه و ئه‌ویان به ئه‌ندامی یه‌کیه‌تی شۆڕشگێران ناساند. من له بابه‌تێکدا به‌ناوی"شوانه وڵاتپارێزێکی تێکۆشه‌ر یان ئه‌ندامی هێزێکی سیاسی" وێڕای هێنانه‌وه‌ی به‌شێک له ڕاگه‌یاندنی په‌ژاک و یشک له‌و بابه‌ته‌دا باسی ئه‌وه‌م کردوه که:" هه‌رودوولا واته "په‌ژاک" و "یشک" وێنه‌ی شوانه قادریان بڵاوکردۆته‌وه‌و ئه‌و وێنانه‌ی که له‌ته‌رمی شوانه گیراون له هه‌ردوولادا هه‌ر یه‌کن و به یه‌ک کامێراگیراون. ئێستا شوانه قادری وه‌ک که‌سێکی وڵاتپارێزو چالاک له شاری مهاباد بۆته چه‌قڵی چاوی هێزه‌کانی ڕژیم و ڕژیمیش که‌وتۆته پیلانگێڕان لێی و به‌و جۆره نامرۆڤانه گیانیان لێساندوه‌و خه‌ڵکی تێکۆشه‌ری مهابادیش لێی به‌خاوه‌ن ده‌رکه‌وتوون و ئه‌وه چه‌ند ڕۆژێکه به‌رده‌وام له شاری مهاباد خۆپیشاندان و دربڕینی ڕک و بێزاری له ڕژیم درێژه‌ی هه‌یه‌و ئاڵای کوردستانیش وه‌ک هه‌میشه هێماو نیشانه‌ی خۆپیشاندانه‌کان بوه.\nله دۆخێکی وادا ڕه‌نگه هه‌موو حزبه‌کان حه‌زبکه‌ن که که‌سێکی وه‌ک شوانه، وه‌ک ئه‌ندامی خۆیان به خه‌ڵکی بناسێنن. به‌ڵام ئه‌وه‌ی ڕاستی بێت ئه‌مڕۆکه له ڕۆژهه‌ڵاتی کوردستان سه‌دان و هه‌زاران لاوی وه‌ک شوانه‌ی وه‌ڵاتپارێز ئازایانه بوونه ڕێکخه‌رو پێشڕه‌وی چالاکیه جه‌ماوه‌رییه‌کانی خه‌ڵک و زۆربه‌شیان هه‌ستی نه‌ته‌وه‌یی و وڵاتپارێزی هانی داون و له‌به‌رامبه‌ر زۆرو پاڵه‌په‌ستۆی ڕژیمدا ده‌نگ هه‌ڵده‌بڕن. شوانه کوردێکی نه‌ته‌وه‌یی و وڵاتپارێزێکی چالاک بوه‌و ده‌کرێ بێژین جیاوازی له نێو هێزه سیاسیه‌کاندا نه‌کردوه‌و ئه‌وه ئه‌وان بوون که ویستویانه شوانه ئه‌ندامیان بێت. هه‌ر ئه‌وه‌شه ده‌بینین شوانه له یه‌ک کاتدا دوو ڕێکخراوی سیاسی به ئه‌ندامی خۆیانی ده‌قه‌بڵێنن".\nئه‌مڕۆ له سایتی بروسکه‌و ڕۆژهه‌ڵاتدا ڕۆنکردنه‌وه‌یه‌ک به‌ناوی هه‌واڵان و هاوسه‌نگه‌رانی شوانه‌وه بڵاوکراوه‌ته‌وه و تیایدا جه‌ختیان له‌سه‌ر ئه‌وه‌کردۆته‌وه که شوانه" کاکه شوانه‌ی قاره‌مان ئه‌ولاوه ئازاونه به‌زه بوو، که به هیچ شێوه‌یه‌ک زۆرداری و سه‌ره رۆیی قه‌بوول نه‌ده‌کرد . ئه‌و له هه‌موو خۆپێشاندان و راپه‌رینه‌کانی شاردا، پێشه‌نگ بوو. دڵی بۆ هه‌موو له‌خۆبردوویی‌و فیداکاریه‌ک وه‌ک بڵێسه‌ی ئاگر گه‌رم داده‌هات. کاکه شوانه دڵی‌بۆ لای هه‌موو رێکخراوه‌کانی کوردستانی ده‌خرۆشا، به‌ڵام ئه‌وسه‌ر به‌هیچ رێکخراویکی نه‌بوو که له‌ده‌ره‌وه‌ی شاره‌کانی کوردستانن. ئێمه کۆمه‌ڵێکی زۆر له هه‌وڵان و هاوسه‌نگه‌رانی کاکه شوانه، ئه‌و هه‌واڵه زۆر به‌توندی پاشگه‌ز ده‌که‌یینه‌وه که رێکخراوێک به نێوی یه‌کیه‌تی شۆرشگێره‌کان کوتویانه: که گۆیا شوانه‌ی قاره‌مان ئه‌ندامی ئه‌وان بۆوه. له داهاتویه‌کی نیزیک دا، هه‌وڵ ده‌ده‌یین که راستیه‌کان به پێی توانامان بۆهه‌مو لایه‌نێک بڵاوبکه‌یینه‌وه".\nئه‌مڕۆ که شوانه گیانی سپاردوه‌و له پێناوی ئامانجه‌کانی و به‌ده‌ستی دڕی دڕنده‌کانی ڕژیمی داگیرکه‌ری ژیانی لێ سه‌ندراوه، ڕه‌وا نیه که بازرگانی به ئازایه‌تی و تێکۆشانی ئه‌وه‌وه بکرێ. هه‌روه‌ک له بابه‌ته‌ی پێشتردا نوسیومه جارێکی دیکه جه‌خت له‌سه‌ر ئه‌و ڕاستیه ده‌که‌مه‌وه که:"ئه‌وه‌ی ئه‌مڕۆ پێویسته پاراستنی گیانی یه‌کگرتوویی و وڵاتپارێزی لاوان و ڕۆڵه‌کانی گه‌له‌کمان‌و هه‌وڵدانه بۆ ڕێگه نه‌دان به درز تێکه‌وتنیان. ئه‌مڕۆکه ئه‌وان ئازایانه دێنه سه‌ر شه‌قام و کۆڵانه‌کان و به‌گژ ڕژیمی دڕنده‌ی داگیرکه‌ردا دێنه‌وه و ڕژیمیان توشی ترس و دڵه‌خورپه کردوه. زۆر گرنگ نیه فڵانه‌که‌س سه‌ر به‌کێ بوه‌و ئه‌ندامی چ حزبێک بوه. ئه‌وه‌ی گرنگه هه‌وڵدان بۆ ڕێکخستن و پشتگیری ئه‌و تێکۆشه‌رو وڵاتپارێزانه و ڕێنوێنی کردنیانه که له‌وپه‌ڕی وریاییدا چالاکی ئه‌نجام بده‌ن".\nئه‌م کرده‌وه‌ی ئه‌و ڕێکخراوانه له ڕاستیدا له لایه‌کی دیکه‌شه‌وه هه‌م مه‌ترسیدارو هه‌میش ناڕه‌وایه. هه‌موو خه‌ڵک ئه‌و لاوه به کوڕێکی ئازاو له خۆبوردوو ده‌ناسێنن و که‌سێک بوه نه‌خشی له چێکردنی خۆنیشاندان و بزوتنه‌وه‌ی ناره‌زایه‌تیدا هه‌بوه له به‌ر ئه‌وه‌ش بۆته چه‌قڵی چاوی دوژمن و له‌هه‌وڵی له‌ناوبردنی دابوون. ئێستا که نه‌ک ڕێکخراوێک به‌ڵکوو دوان و له‌وانه‌یه له داهاتوودا زیاتریش ببێت که شوانه به ئه‌ندامی خۆیان ده‌ناسێنن پێان خۆش بێت یان نا ڕه‌وایه‌تیه‌ک ده‌ده‌نه کاره‌که‌ی ڕژیم و ڕێگه‌ش بۆ هێزه دژی گه‌لیه‌کانی ڕژیم ئاواڵه ده‌کات که به دوای ده‌وروبه‌ره‌کانی شوانه‌دا بگه‌ڕێن و ئه‌وانیش به‌و شێوه‌یه له‌به‌ین به‌رن. که‌ڵکی بێجێ وه‌رگرتن له له‌و ڕوداوو که‌سانه که به دڵێکی ساف و به گیانێکی نه‌ته‌وه‌ییه‌وه سنگی خۆیان ده‌که‌نه قه‌ڵخان و جه‌سته‌یان به شێوه‌ی شوانه شه‌ڵاکی خوێن ده‌کرێ، نه‌ک هه‌ر ڕه‌وا نیه به‌ڵکوو تاوانیشه. ئه‌و هێزو ڕێکخراوانه له‌جیاتی خۆ ڕانان به ئه‌ندامه‌تی ئه‌و تێکۆشه‌ره نه‌ته‌وه‌ییانه که ته‌نیا مڵکی نه‌ته‌وه‌که‌یانن، هه‌وڵی یه‌کگرتن و یه‌کده‌نگی له نێوان یه‌کدیدا بده‌ن و هاوکاری خۆیان په‌ره پێبده‌ن و ساباتێک چێ بکه‌ن که هه‌موو ئه‌وانه‌ی وه‌ک شوانه پاش گیانبه‌ختکردنیان شه‌ڕ له‌سه‌ر ناوه‌که‌یان ده‌کرێ، بێنه بن سێبه‌ره‌که‌ی.\nوه‌ک ئه‌و ده‌سته له "هه‌ڤاڵان و هاوسه‌نگه‌رانی شوانه" نوسیویانه له داهاتوودا شتی دیکه‌ش له‌و پێوه‌ندییه‌دا بڵاو ده‌که‌نه‌وه.\nله کۆتاییدا ده‌یڵێمه‌وه گه‌ر به‌ڕاستیش شوانه ئه‌ندامی یه‌کێک له‌و ڕێکخراوانه بوو بێت له دۆخی ئێستادا ڕه‌وانیه به‌و شێوه‌یه که‌ڵکی لێوه‌رگیرێ و به‌ڵکوو پێویسته ئه‌و تاوانه‌ی که ڕژیم ئه‌نجامی داوه زه‌ق بکرێته‌وه‌و ببێته هۆکارێکی کاریگه‌ر بۆ خۆ ڕێکخستن و جۆشدانی جه‌ماوه و کۆده‌نگی و یه‌کڕیزی گه‌له‌که‌مان و هێزه سیاسیه‌کانی و ناساندنی تاوانه‌کانی ڕژیم.\nposted by خالید عه‌زیزی | 20:18